**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΣΩΦΡΟΝΙΣΤΙΚΟΥ ΣΥΣΤΗΜΑΤΟΣ ΚΑΙ ΛΟΙΠΩΝ ΔΟΜΩΝ ΕΓΚΛΕΙΣΜΟΥ ΚΡΑΤΟΥΜΕΝΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 19 Μαρτίου 2025, ημέρα Τετάρτη και ώρα 10.15΄, στην Αίθουσα της Γερουσίας του Μεγάρου της Βουλής, συνήλθαν σε κοινή συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης και η Ειδική Μόνιμη Επιτροπή Σωφρονιστικού Συστήματος και Λοιπών Δομών Εγκλεισμού Κρατουμένων, υπό την Προεδρία του Αντιπροέδρου της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, κ. Παναγή Καππάτου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Προστασίας του Πολίτη «Αναδιοργάνωση της δομής της Ελληνικής Αστυνομίας και αναβάθμιση της εκπαίδευσης του ένστολου προσωπικού της – Εκσυγχρονισμός του θεσμού της ηλεκτρονικής επιτήρησης υπόδικων, κατάδικων και κρατούμενων σε άδεια – Ρύθμιση θεμάτων κρατούμενων σε σωφρονιστικά καταστήματα και άλλες διατάξεις» (4η συνεδρίαση – β΄ ανάγνωση).

Στη συνεδρίαση παρέστησαν ο Υπουργός Μετανάστευσης και Ασύλου, κ. Μαυρουδής (Μάκης) Βορίδης, η Υφυπουργός Μετανάστευσης και Ασύλου, κυρία Σεβαστή (Σέβη) Βολουδάκη, ο Υφυπουργός Προστασίας του Πολίτη, κ. Ιωάννης Λαμπρόπουλος, καθώς και αρμόδιοι υπηρεσιακοί παράγοντες.

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών της Επιτροπών.

 Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές, κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Λυτρίβη Ιωάννα, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Συρεγγέλα Μαρία, Γκολιδάκης Διαμαντής, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Χατζηιωαννίδου Μαρία - Νεφέλη, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Ακτύπης Διονύσιος, Χρυσομάλλης Μιλτιάδης, Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Οικονόμου Ιωάννης (Γιάννης), Πλεύρης Αθανάσιος (Θάνος), Κατσανιώτης Ανδρέας, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα Έλενα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Ψυχογιός Γεώργιος, Μανωλάκου Διαμάντω, Μεταξάς Βασίλειος, Δελής Ιωάννης, Συντυχάκης Εμμανουήλ, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Κουρουπάκη Ασπασία, Καραγεωργοπούλου Ελένη, Δημητριάδης Πέτρος, Βαλτογιάννης Διονύσιος και Σαρακιώτης Ιωάννης.

Από την Ειδική Μόνιμη Επιτροπή Σωφρονιστικού Συστήματος και Λοιπών Δομών Εγκλεισμού Κρατουμένων, παρόντες ήταν οι Βουλευτές, κ.κ. Δερμεντζόπουλος Χρήστος, Θεοχάρης (Χάρης), Μαρκόπουλος Δημήτριος, Σταμάτης Γεώργιος, Κόκκαλης Βασίλειος, Οικονομόπουλος Τάσος και Κεφαλά Γεωργία (Τζώρτζια).

**ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών):** Κυρίες και κύριοι, συνάδελφοι, καλημέρα σας.

Αρχίζει η κοινή συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης και της Ειδικής Μόνιμης Επιτροπής Σωφρονιστικού Συστήματος και Λοιπών Δομών Εγκλεισμού Κρατουμένων, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Προστασίας του Πολίτη «Αναδιοργάνωση της δομής της Ελληνικής Αστυνομίας και αναβάθμιση της εκπαίδευσης του ένστολου προσωπικού της – Εκσυγχρονισμός του θεσμού της ηλεκτρονικής επιτήρησης υπόδικων, κατάδικων και κρατούμενων σε άδεια – Ρύθμιση θεμάτων κρατούμενων σε σωφρονιστικά καταστήματα και άλλες διατάξεις».

Σήμερα, είναι η τέταρτη συνεδρίαση, δηλαδή η β΄ ανάγνωση του νομοσχεδίου. Και ξεκινάμε αμέσως με τον Εισηγητή της Πλειοψηφίας, τον κ. Ευστάθιο Κωνσταντινίδη, για δέκα λεπτά, με τη σχετική ανοχή. Νομίζω είναι επαρκής ο χρόνος, γιατί είναι η τέταρτη συνεδρίαση.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ (Εισηγητής της Πλειοψηφίας):** ύριε Υφυπουργέ, κύριε Γενικέ Γραμματέα, αξιότιμες κυρίες και κύριοι συνάδελφοι, το πρώτο που θέλω να σημειώσω είναι πράγματι το υψηλό επίπεδο του διαλόγου που εξελίχθηκε τις προηγούμενες ημέρες και τούτο, παρά το γεγονός ότι διανύουμε μια περίοδο πολιτικών εντάσεων και τοξικότητας. Αλλά επεφύλαξαν όλες οι πτέρυγες του Κοινοβουλίου, νομίζω, την περιωπή που αρμόζει στο σχέδιο νόμου και στα ζητήματα στα οποία παρεμβαίνει.

Μπορούμε, νομίζω, παρά τις προφανείς διαφωνίες μας να διατηρήσουμε αυτό το επίπεδο του κοινοβουλευτικού διαλόγου, προκειμένου να γίνονται αντιληπτές οι διαστάσεις μας, οι αντιρρήσεις μας και ενδεχομένως να πετυχαίνουμε και τις όποιες δυνατές συγκλίσεις.

Επί της ουσίας τώρα, στη δεύτερη αυτή ανάγνωση και αφού έχει εκφραστεί η αντίθεση κάποιων κομμάτων στο όλον του νομοσχεδίου και η επιφύλαξη κάποιων άλλων, θα απαντήσω στις βασικές αιτιάσεις των κομμάτων της αντιπολίτευσης.

Πού εντοπίστηκε λοιπόν η κριτική; Πρώτα απ’ όλα, στο κεντρικό θέμα του σχεδίου νόμου, δηλαδή, στην αναμόρφωση της Ελληνικής Αστυνομίας και στην ανασύσταση πλέον υπό τη μορφή Νομικού Προσώπου Δημοσίου Δικαίου των Σχολών της Αστυνομικής Ακαδημίας και των Σχολών της Ελληνικής Αστυνομίας.

Τι μας είπατε εκεί; Ότι δεν πρόκειται για μία ουσιαστική, αλλά κατ’ επίφαση αναδιοργάνωση, ότι αλλάζουμε τις ονομασίες και όχι τον τρόπο λειτουργίας, τις δομές και τις υπηρεσίες. Λες και το σχέδιο νόμου δήθεν υπόσχεται κάποια ανατρεπτική ή ριζοσπαστική μεταμόρφωση την οποία τελικά δεν εκπληρώνει.

Ή λες και η Ελληνική Αστυνομία είναι μία υπηρεσία περιφερειακή, μια μικρή δομή ή ενδεχομένως μία απαρχαιωμένη δομή που δεν έχει εξελιχθεί, που δεν έχει εκσυγχρονιστεί και χρειάζεται μία εξ υπαρχής αναδόμηση, πράγμα που φυσικά δεν ισχύει. Αν αυτό καταλάβατε, τότε λάθος αντιληφθήκατε τις προθέσεις και τις στοχεύσεις του νομοσχεδίου.

Τούτο, λοιπόν, το σχέδιο νόμου επιφέρει δομικές αλλαγές. Βλέπει μπροστά, δημιουργεί τον μηχανισμό για μεσοπρόθεσμο σχεδιασμό, ενισχύει την επιχειρησιακή ευελιξία, καθιερώνει καινοτόμες λειτουργίες, ανακατευθύνει τις υπηρεσίες και το δυναμικό της Ελληνικής Αστυνομίας στις νέες μορφές εγκληματικότητας.

Αναβαθμίζει τομείς όπου εντοπίζονται οι εντονότερες απειλές για την έννομη τάξη, υποστηρίζει την ακαδημαϊκή αναβάθμιση και τη συνεχή κατάρτιση των στελεχών της, καθιστά τις υπηρεσίες της πιο προσβάσιμες για τους πολίτες, διαμορφώνει μηχανισμό φροντίδας για τους ανθρώπους της που θέτουν σε καθημερινό κίνδυνο την υγεία και τη ζωή τους, αλλά και ένα πλαίσιο πρόνοιας για τις οικογένειές τους, αν συμβεί το χειρότερο.

Στοχευμένες, λοιπόν, παρεμβάσεις που «κουμπώνουν», ανταποκρίνονται στους τιθέμενους σκοπούς. Νέες υπηρεσίες, όπως η Γενική Διεύθυνση Ασφάλειας και Αστυνόμευσης, από τη συγχώνευση του Κλάδου Τάξης και Ασφάλειας, Διεύθυνση Οικονομικής Υποστήριξης, Κέντρο Εκπαίδευσης Πρώτων Βοηθειών και Τραύματος, Γραφείο Προστασίας Δεδομένων Προσωπικού Χαρακτήρα, Ηλεκτρονική Πλατφόρμα στη Διεύθυνση Διαχείρισης και Ανάλυσης Πληροφοριών για θέματα άρσης απορρήτου, Τηλεφωνικό Κέντρο 24ωρης λειτουργίας με ειδικές γραμμές καταγγελιών στο Κέντρο Επιχειρήσεων.

 Σημείωσα στην πρωτομιλία μου αλλαγές, συγχωνεύσεις, καταργήσεις από τις οποίες τελικά προκύπτουν 18 επιπλέον Οργανικές Μονάδες, 6 Υποδιευθύνσεις και 12 τμήματα. Εξάλλου η Αστυνομική Ακαδημία μετατρέπεται σε Νομικό Πρόσωπο, όπως προ είπα, Δημοσίου Δικαίου με διοικητική και οικονομική αυτοτέλεια, με νέα διοικητική οργανική και ακαδημαϊκή οργάνωση και λειτουργία. Συνιστούν, συνεπώς, όλα αυτά πραγματικές και όχι ονομαστικές βελτιώσεις. Να πούμε και τούτο, καμιά φορά και οι αλλαγές στις ονομασίες έχουν την αξία τους. Ναι, λοιπόν, Γενικός Συντονιστής αντί Γενικού Επιθεωρητή, όρος που παραπέμπει σε έναν παρωχημένο ρόλο. Γιατί όχι, όμως, κυρίες και κύριοι συνάδελφοι, και η κατοχύρωση των συμβόλων. Ξέρετε από πού προκύπτει τούτο το σήμα; Από μία αρχηγική εγκύκλιο. Δεν ήταν κατοχυρωμένο πουθενά σε κανένα νόμο και έρχεται τούτο το νομοσχέδιο να το κατοχυρώσει. Έχει και αυτό, λοιπόν, την αξία του.

 Ακούσαμε ακόμα ότι δήθεν λείπει η έννοια της πρόληψης από το νομοσχέδιο και ρωτάω, δεν έχει η καλύτερη αστυνόμευση ή η αποτελεσματικότερη αστυνόμευση και γενικό προληπτικό χαρακτήρα; Δεν έχει η αναβαθμισμένη εκπαίδευση αποτρεπτικό ρόλο; Δεν υπηρετεί και αυτόν το στόχο η εικοσιτετράωρη δυνατότητα επικοινωνίας των πολιτών με την υπηρεσία; Αυτή την έννοια δεν έχει η κοινωνική αστυνόμευση; Δεν αποτελεί η αφαίρεση του οπλισμού από αστυνομικό που έχει κατηγορηθεί για ενδοοικογενειακή βία στοιχείο πρόληψης για την τέλεση ενδεχομένως βαρύτερων εγκλημάτων ή και Γυναικοκτονίων, κύριε Μπάρκα; Ακούστηκε ακόμα η κριτική από τον ΣΥΡΙΖΑ ότι δήθεν λέει το μεγαλύτερο μέρος του σχεδίου νόμου δεν αφορά στην ΕΛΛΑΣ, αλλά σε αλλαγές στους Κώδικες λέει στον Ποινικό Κώδικα και στον Κώδικα Ποινικής Δικονομίας. Ουδέν αναληθέστερο. Από τα 213 άρθρα του μετά βίας θα βρείτε δύο εώς τρεις παρεμβάσεις στον Ποινικό Κώδικα, ενώ κάποιες ακόμα «μετρημένες στα δάχτυλα του ενός χεριού» αφορούν όχι στους Κώδικες αλλά στον Ειδικό Ποινικό νόμο για τα όπλα και τα πυρομαχικά, χωρίς φυσικά να προκαλούν καμία ανατροπή στον ποινικό κόσμο. Αλλά, εδώ, γεννάται το ουσιαστικό ερώτημα, πρέπει σε μορφές εγκληματικότητας που εμφανίζουν έξαρση, σταθερή μάλιστα επιδείνωση, να εξοπλίσουμε ενδεχομένως την κατασταλτική μηχανή και με αυξημένη ποινική αντιμετώπιση ή όχι; Δεν πρέπει να δώσουμε το μήνυμα ότι η πολιτεία δεν μπορεί να ανεχθεί τέτοιες πράξεις; Προσέξτε, η οπλοκατοχή, η εμπορία οδηγεί στην οπλοχρησία και η οπλοχρησία σε πολύ βαριά κακουργήματα. Άρα, λοιπόν, νομίζω ότι είναι τουλάχιστον υπερβολική αυτή η επιφύλαξη που διατυπώθηκε.

Μιλήσαμε, πράγματι, για σημαντική επίδραση στο στάδιο της ποινικής και δικαστικής αντιμετώπισης, όχι με παρεμβάσεις στην Ποινική Δικονομία, αλλά τέτοιες που εστιάζονται, αναφέρονται κυρίως στο στάδιο της έκτισης λόγω της διεύρυνσης των κριτηρίων για τη μεταγωγή σε αγροτικές φυλακές και όχι την αλλοίωση της φύσης των καταστημάτων αυτών, στις αλλαγές στον ευεργετικό υπολογισμό της εργασίας εντός των καταστημάτων, στην καθολική και χωρίς οικονομική επιβάρυνση εφαρμογή της ηλεκτρονικής επιτήρησης, στην εξασφάλιση και αυτό είναι πάρα πολύ σημαντικό, διακριτών χώρων για την τηλεδιάσκεψη, δηλαδή την απομακρυσμένη εξέταση κατηγορουμένων κρατουμένων που θα αποτρέψουν χιλιάδες μεταγωγές. Σκεφτείτε το, διακριτοί χώροι, όπου ο κρατούμενος θα μπορεί να καταθέσει στην ποινική δίκη χωρίς να είναι αναγκαία η μεταγωγή του. Εξοικονόμηση πόρων, μέσων, διευκόλυνση της διαδικασίας, αποτροπή αναβολών στην εκδίκαση των υποθέσεων. Γι’ αυτό, κυρίες και κύριοι συνάδελφοι, μίλησα για ισορροπημένο νομοσχέδιο, διότι δεν διαπνέεται από μία αντίληψη ενδυνάμωσης των εξουσιών, αλλά αντίθετα αυτοελέγχου.

Δείτε την ενοποίηση των εσωτερικών υποθέσεων. Δείτε ακόμα την επέκταση της εποπτικής εμπλοκής της ΕΑΒ και του Συνηγόρου του Πολίτη στη διακρίβωση πειθαρχικών παραπτωμάτων, από τα ίδια, δηλαδή, τα στελέχη. Διότι, επίσης, δεν χαρακτηρίζεται από μία μονοδιάστατη λογική, βλέπε βραχιολάκι με κρατική δαπάνη, βλέπε διεύρυνση κριτηρίων για έκτιση σε αγροτικό κατάστημα. Από τη μία, ναι, αυστηροποιήση για την παράνομη οπλοκατοχή και, από την άλλη, όμως, εύλογη δικαιολόγηση της νόμιμης κατοχής για λόγους επαγγέλματος ή άθλησης, διότι ακόμα επιπλέον δεν διακρίνεται από μία ισοπεδωτική μεταχείριση ανόμοιων πραγμάτων και καταστάσεων. Κοιτάξτε την προσέγγιση στη διαφορετική επιμέτρηση σε αυτό που λέμε ευεργετικό υπολογισμό του χρόνου έκτισης βάσει της απασχόλησης των σπουδών που παράλληλα υποβοηθούν και τη διαδικασία της επανένταξης. Διότι, δίπλα στην υπηρεσία βλέπει το νομοσχέδιο και τον λειτουργό, τον άνθρωπο, είτε λέγεται αστυνομικός είτε λέγεται πυροσβέστης είτε λέγεται σωφρονιστικός υπάλληλος, που εργάζεται σε δύσκολες συνθήκες, με αυξημένη επικινδυνότητα και προσπαθεί αυτό να του το αναγνωρίσει και να του το ανταποδώσει.

Ακούστηκε, τέλος, ότι, δήθεν, ο Εισηγητής της Πλειοψηφίας θριαμβολόγησε ότι το σχέδιο νόμου θα οδηγήσει στην εξάλειψη της εγκληματικότητας.

Κυρίες και κύριοι συνάδελφοι, νόμος για την κατάργηση της εγκληματογέννησης δεν έχει ακόμα ανακαλυφθεί. Εμείς οι ταπεινοί, με τη μείωση καταπιανόμαστε. Αν εσείς έχετε βρει τέτοιο νόμο, εδώ είμαστε να μας τον φέρετε να τον ψηφίσουμε. Μέχρι τότε, ψηφίζουμε τον εχθρό του κακού και τον βελτιωτή του καλού. Αυτό συνιστά και το συζητούμενο νομοσχέδιο, ένα καλύτερο περιβάλλον για την άσκηση των καθηκόντων των αστυνομικών μας. Αυτό είναι το συζητούμενο. Γι’ αυτό και σας καλώ να το υπερψηφίσετε.

**ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών):** Κύριε Γραμμένε, θέλετε κάτι να πείτε;

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Ναι. Θα ήθελα να σας πω ότι, επειδή θα πρέπει να λείψω κι επειδή μιλάει και ο κ. Πρόεδρος στην Ολομέλεια, δεν θα κάνω χρήση του χρόνου μου. Οπότε, επιφυλασσόμαστε για την Ολομέλεια. Σας ευχαριστώ πολύ.

**ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών):** Τον λόγο έχει ο Εισηγητής της Μειοψηφίας, κ. Γεώργιος Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ (Εισηγητής της Μειοψηφίας):** Κυρίες και κύριοι συνάδελφοι, αρχικά, επειδή στο σχέδιο νόμου αναφέρονται διάφορα περί όπλων και λοιπά, θεωρώ ότι υπάρχει μια ιδιαίτερη ασάφεια και πρέπει τα άρθρα που αφορούν τα όπλα να αναμορφωθούν. Ουσιαστικά, είναι τι δεν είναι όπλο. Αν διαβάσετε πώς περιγράφονται. Εγώ βλέπω και άκουσα και παρατηρήσεις τρίτων, νομικών, ότι υπάρχει μία ασάφεια. Θα ήθελα να το δούμε και στην Ολομέλεια. Αυτό, καταρχάς, σαν παρατήρηση.

Τώρα, όσον αφορά το νομοσχέδιο, εμμένουμε, κύριε Πρόεδρε, ότι βρίθει νεωτερισμών, ενώ στερείται ουσίας ως προς την επιδιωκόμενη αναβάθμιση και τον εκσυγχρονισμό της Ελληνικής Αστυνομίας. Η Ελληνική Αστυνομία, ακόμα και με αυτή την πολυνομοθετική πρωτοβουλία, παραμένει ένας «χρόνιος ασθενής» του οποίου δυστυχώς επιβαρύνεται διαρκώς η κατάσταση με άστοχες, κενές και γραφειοκρατικές παρεμβάσεις χωρίς να έχει ουσία. Είναι απορίας άξιο ότι αυτή η πρωτοβουλία πώς μπορεί να γίνει πιστευτή ή να την εμπιστευτούμε, όταν όλες οι προηγούμενες απόπειρες μεταρρύθμισης κατέληξαν, επίσης, όχι σε επιτυχία. Θα απαριθμήσουμε και θα πούμε για την πανεπιστημιακή αστυνομία που ουδέποτε λειτούργησε, γιατί να δώσει αυτό το σώμα το οποίο ήταν για τη ρύθμιση των διαδηλώσεων το οποίο υπολειτουργεί. Και σε κάθε περίπτωση το οργανωμένο έγκλημα, το οποίο το είπα και την προηγούμενη φορά ότι μετά τη Μεταπολίτευση έχει τα τελευταία χρόνια τις περισσότερες δολοφονίες στο Λεκανοπέδιο, τα τρία τελευταία χρόνια έχει πάνω από 30 δολοφονίες.

Θα αναφερθώ, βέβαια, και στην κατάθεση της αναφοράς από τον κ. Υπουργό στον Άρειο Πάγο, για 500 ονόματα σκληρών εγκληματιών. Ο κ. Αντιεισαγγελέας του Αρείου Πάγου έκανε μια παρατήρηση πάρα πολύ σφοδρή, που έχει αναρτηθεί κιόλας στο διαδίκτυο, στην οποία λέει ότι η Ελληνική Αστυνομία έχει την οποιαδήποτε ευθύνη σε σχέση με την εγκληματικότητα και να μη φορτώνεται η δικαιοσύνη με ανέλεγκτες υποθέσεις.

Τώρα, στο επίπεδο κοινωνίας, θα αναφερθώ - κύριε Υπουργέ, μου επιτρέπετε; - σε μία πανελλαδική έρευνα της Κάπα Research τον Φεβρουάριο του 2024 και την επαναφέρω, όπου καταγράφεται με σαφήνεια το έλλειμμα εμπιστοσύνης των πολιτών στην Ελληνική Αστυνομία. Αυτό είναι ένα σημαντικό ζήτημα, το οποίο μας απασχολεί πάρα πάρα πολύ. Γιατί εμείς, επαναλαμβάνω, θεωρούμε τη δικαιοσύνη στην Ελληνική Αστυνομία ένα από τα θεμέλια της δημοκρατίας.

Σε αυτή τη δημοσκόπηση, το 55% έκρινε πως η χώρα είναι λίγο ή καθόλου ασφαλής, το 59% ότι Ελληνική Αστυνομία δεν είναι αποτελεσματική, το 74% ότι δεν είναι καθόλου καλά οργανωμένη, το 71% ότι δεν εφαρμόζει καινοτομίες. Αυτά είπε η κοινή γνώμη. Οφείλει η πολιτική ηγεσία να δώσει απαντήσεις συγκεκριμένες και σαφείς για να πείσει ή να εξηγήσει τι συμβαίνει. Και αυτό, μετά από αυτή την κριτική που πιστεύουμε ότι κι εσείς γίνεστε δέκτης των προβλημάτων. Δεν θέλουμε να μπαίνουν «κάτω από το χαλί» όλα τα προβλήματα ή οι παθογένειες και να γίνονται διακηρύξεις με πολυδαίδαλα κείμενα που δεν επιλύουν κανένα χρονίζον πρόβλημα.

Πιστεύω ότι πρέπει να υπάρχει μια έννοια ή πρόνοια για τον αστυνομικό και όσα ευλόγως ζητούνται.

Θα σας αναφέρω τώρα ένα θέμα, το οποίο ανέφερα και προχθές και δεν έχω μέχρι τώρα πάρει μια απάντηση. Με τα κεντρικά ιατρεία που προωθείτε, μπήκε σε διαβούλευση προχθές από το Υπουργείο Εθνικής Άμυνας, συγκεκριμένο νομοσχέδιο, αναφέρει στο άρθρο 37 αυτού του νομοσχεδίου, διάταξη πως στο προσωπικό των σωμάτων ασφαλείας και του Λιμενικού Σώματος Ελληνικής Ακτοφυλακής θα παρέχεται νοσηλεία σε στρατιωτικά νοσοκομεία.

Κάνω ένα εύλογο ερώτημα. Άρθρο 35 του νομοσχεδίου, διεύθυνση υγειονομικού, κοιτάξτε την παράγραφο 6, τι λέει.

Θα παραμείνει αυτή η παράγραφος 6 ή θα την καταργήσουμε;

Λέει η παράγραφος 6, με δεδομένο ότι το άρθρο 37 του νομοσχεδίου του Εθνικής Άμυνας τα παίρνει όλα και το πάει στο Εθνικής Άμυνας. Είναι το άρθρο … (δεν ακούγεται) παράγραφος 6 του άρθρου 35, «α) παρακολούθηση κατάστασης υγείας και παροχής πρωτοβάθμιας ιατρικής και νοσοκομειακής περίθαλψης του ενεργεία και εν αποστρατεία ένστολου προσωπικού της Ελληνικής Αστυνομίας, β)επίβλεψη πορείας της ασθένειας του ανωτέρω προσωπικού που νοσηλεύονται σε νοσοκομεία και κλινικές ή άλλα θεραπευτήρια της περιοχής αρμοδιότητας του κεντρικού ιατρείου, γ) τη λήψη εισήγησης αναγκαίων μέτρων για υγεία προσωπικού, δ) διενέργεια ιατρικών επιστημονικών ερευνών, ε)παροχή ψυχολογικής υποστήριξης και ενημέρωσης του προσωπικού της Ελληνικής Αστυνομίας μέσω ειδικής τηλεφωνικής γραμμής.

Αυτά τα λέει αυτή η παράγραφος η συγκεκριμένη. Όμως, το νομοσχέδιο του Υπουργείου Άμυνας λέει ότι φεύγει όλο αυτό το τμήμα και πάει στο Υπουργείο Εθνικής Άμυνας, στα στρατιωτικά νοσοκομεία.

Τι συμβαίνει;

Εντάξει, δε μπορεί να συνεχίζεται τέτοια αντίφαση. Μιλάμε αύριο στην Ολομέλεια και πρέπει να πάρουμε απάντηση συγκεκριμένη. Να τελειώνει αυτό, έτσι πιστεύω.

Τελικά, ποιος θα είναι ο ρόλος των κεντρικών ή περιφερειακών ιατρείων αν είναι η νοσηλεία να παρέχεται στα στρατιωτικά νοσοκομεία;

Οι αστυνομικοί και στην ακρόαση των φορέων, διαμαρτυρήθηκαν και εξέφρασαν έντονες ανησυχίες. Πρέπει αυτό το ζήτημα να ξεκαθαρίσει.

Ένα θέμα άλλο, το οποίο θέλω να πω και δεν έχετε αναφερθεί, αφορά τις αλλαγές που εισάγετε και δίνουν εκτεταμένες αρμοδιότητες στη Διεύθυνση Διαχείρισης και Ανάλυσης Πληροφοριών της Ελληνικής Αστυνομίας, που δεν υπάρχουν ξεκάθαροι μηχανισμοί εποπτείας και ελέγχου.

Ναι, η ΑΔΑΕ δεν προσκλήθηκε στην Επιτροπή, για να δώσει κάποια μηνύματα σε σχέση με τα άρθρα τα συγκεκριμένα που αναφέρονται σε αυτά τα ζητήματα. Νομικοί και ειδικοί στην προστασία προσωπικών δεδομένων κρούουν τον κώδωνα κινδύνου για τη συλλογή και επεξεργασία πληροφοριών από τη ΔΙΔΑΠ, ένεκα των ασαφών ορίων.

Οι ασάφειες στις διατάξεις, η διατήρηση δεδομένων για διάστημα έως και πέντε ετών, γεγονός που έρχεται σε σύγκρουση και με το ζήτημα τον GDPR, τον Γενικό Κανονισμό Προστασίας Δεδομένων, καθώς και η απουσία αυστηρών πειθαρχικών και ποινικών κυρώσεων για περιπτώσεις κατάχρησης, φοβούμαστε ότι μπορεί να οδηγήσει σε μαζική επιτήρηση πολιτών και χρήση δεδομένων χωρίς Διαφανείς, με κεφαλαίο αυτό, ελεγκτικούς μηχανισμούς.

Έχουμε την αίσθηση ότι έτσι στρώνετε μεγαλοπρεπώς ένα χαλί σε μία αδιαφάνεια, για μία ακόμα φορά.

Σε αυτό το σημείο, επίσης, θα ήθελα να αναφερθώ, κύριε Υπουργέ και στις εύστοχες παρατηρήσεις που διάφοροι φορείς αναφέρθηκαν στην Επιτροπή μας, από την ΕΣΑμεΑ και κυρίως για το πρώτο και το τέταρτο μέρος του νομοσχεδίου, ευελπιστώντας να ενσωματωθούν, κάτι να γίνει αύριο, κάτι να βγάλουμε.

Επιγραμματικά, θα αναφερθώ και είμαι υποχρεωμένος να αναφέρω τη διασφάλιση προσβασιμότητας των αστυνομικών τμημάτων και των κρατητηρίων των αστυνομικών τμημάτων στα άτομα με αναπηρία ή και χρόνια πάθηση με βάση τις ανάγκες τους, την προώθηση χρήσης νέων τεχνολογιών πληροφορίας και επικοινωνιών προκειμένου αυτά τα άτομα να διευκολυνθούν στην επικοινωνία τους και να υπάρχει οποιαδήποτε άλλη προσέγγιση με υπηρεσίες της Ελληνικής Αστυνομίας, την πρόβλεψη παροχής εναλλακτικών τρόπων επικοινωνίας και ενημέρωσης σε όλα τα άτομα με αναπηρία, τη συμπερίληψη της διάθεσης της αναπηρίας στη βάση που διατηρεί η Ελληνική Αστυνομία για την καταγραφή περιστατικών βίας, τη διασφάλιση της προσβασιμότητας των σωφρονιστικών καταστημάτων.

Το είπαμε και στην Επιτροπή, κύριε Πρόεδρε, υπάρχει ένα μεγάλο ζήτημα για τα άτομα αυτά. Δυστυχώς, υπάρχει τεράστιο ζήτημα.

 Συνεχίζω, την τοποθέτηση των κρατουμένων με αναπηρία και χρόνιες παθήσεις σε κελιά των σωφρονιστικών καταστημάτων και καταστημάτων κράτησης με βάση τις ανάγκες τους, δε μπορεί να πάμε όλοι μέσα στον ίδιο χώρο, είναι αδύνατον, είναι αυτονόητο αυτό, τη διασφάλιση ότι αυτοί οι κρατούμενοι, με και χωρίς αναπηρία, απολαμβάνουν ισότιμα το δικαίωμα πρόσβασης σε υπηρεσίες υγείας ή και ψυχικής υγείας και προφανώς υπάρχει ένα ζήτημα με την παροχή συνεχούς εκπαίδευσης στους σωφρονιστικούς υπαλλήλους, τόσο για τα δικαιώματα των κρατουμένων με αναπηρία ή χρόνια πάθηση όσο και στις ανάγκες ανά κατηγορία αναπηρίας, γιατί δεν είναι όλες οι αναπηρίες ίδιες.

Κύριε Υπουργέ, συστάθηκε το 2019, με πρωτοβουλία της πολιτικής ηγεσίας του Υπουργείου, επιτροπή υπό την προεδρία του καθηγητή κ. Αλιβιζάτου, αναφέρθηκε και προηγουμένως, όπου τέθηκε στόχος η τακτική παρακολούθηση της διαδικασίας υλοποίησης των παρατηρήσεων και των πορισμάτων του Συνηγόρου του Πολίτη που αφορούν τη διοικητική διερεύνηση πειθαρχικών παραπτωμάτων και άλλων θεμάτων.

Αυτή η επιτροπή, όπως έχει δημοσιοποιηθεί και έχει αναρτηθεί, έχει διαπιστώσει απροθυμία ανακριτικών οργάνων της Ελληνικής Αστυνομίας να συνεργαστούν με το Συνήγορο του Πολίτη, καθώς και μη λήψη καταθέσεων από κρίσιμους μάρτυρες ή μη υποβολή καίριων ερωτήσεων και παραλείψεων εξέτασης γιατρών που επιλήφθηκαν υποθέσεων.

Επίσης, έχει διαπιστώσει μεροληψία Ανακριτικών Αστυνομικών Οργάνων, η οποία εκδηλώνεται με τη συστηματική αποδοχή εντυπωσιακά όμοιων καταθέσεων από εμπλεκόμενους αστυνομικούς και αποδώσει πολύ μεγάλη της βαρύτητας σε μαρτυρικές καταθέσεις σε σύγκριση με εκείνες των απλών πολιτών. Έχει, επίσης, διαπιστώσει συστηματική καθυστέρηση υποβολής εγγράφων, τους οποίους ζητά ο Συνήγορος του Πολίτη, έχει διαπιστώσει μη συμμόρφωση στα πορίσματα όπως επίσης έχει διαπιστώσει πλημμελή αιτιολογία αποφάσεων των Πειθαρχικών Οργάνων της Ελληνικής Αστυνομίας, ιδίως στο πεδίο έρευνας του ρατσιστικού κινήτρου.

Εκ του νόμου, λοιπόν, αρμόδιος φορέας ο Εθνικός Μηχανισμός Διερεύνησης Περιστατικών Αυθαιρεσίας του Συνηγόρου του Πολίτη, έχει αναγκαστεί να διερευνήσει πάνω από χίλιες διακόσες υποθέσεις, στα πέντε μόλις έτη λειτουργίας. Αυτό είναι ένα τεράστιο ζήτημα και θέτουμε όλα αυτά υπόψη σας και σε αυτή τη συζήτηση, διότι χρήζουν διερεύνησης και πρέπει να υπάρξουν άλλοι είδους αντιμετωπίσεις. Η Αστυνομία πιστεύουμε ότι χρήζει διαρθρωτικών αλλαγών, για να μπορεί να κάνει ένα βήμα μπροστά στις σύγχρονες προκλήσεις όχι, ουραγός στην εγκληματικότητα όχι, λύσεις για αυτά υπάρχουν αρκεί μέσω της εκπαίδευσης και της συνεχούς επιμόρφωσης και αξιολόγησης, να διαμορφωθούν τα στελέχη και τα ικανά στελέχη, για να μπορέσουν να καλύψουν κομβικές θέσεις και αφετέρου να αξιοποιηθεί στο έπακρο οι επιστημονικές και οι τεχνολογικές δυνατότητες της Ελληνικής Αστυνομίας.

Δυστυχώς, μέχρι σήμερα, υπάρχει ένα ζήτημα σε σχέση και με το νομοσχέδιο, το οποίο εισηγείται το Υπουργείο που έχουν ένα βαθιά συγκεντρωτικής λογικής χαρακτήρα που απέχει κατά τη γνώμη μας από τα σύγχρονα Αστυνομικά μοντέλα Αποκέντρωσης Αρμοδιοτήτων. Πρόκειται για μια βεβιασμένη ίσως προσπάθεια και έχει ενέχει και το θέμα με ιδιαίτερο τρόπο του εντυπωσιασμού που δεν ανταποκρίνεται στην αναντίρρητη ανάγκη της Πολιτείας και της Ελληνικής Αστυνομίας για μια σύγχρονη και αποτελεσματική Αστυνομία. Επαναφέρω, κύριε Υπουργέ, την πρότασή μας για τη σύσταση γραφείου Πρόληψης και αντιμετώπισης Σεξουαλικής Βίας για τα στελέχη των Σωμάτων Ασφαλείας, καθώς και Τμήματος Ισότητας Πρόληψης και Αντιμετώπισης Σεξουαλικής Βίας όπως αυτό είπα και την άλλη φορά, αντιστοίχως λειτουργεί στο Υπουργείο Εθνικής Άμυνας από τις 8 Μαρτίου του 2023 και στελεχώνεται με το αναγκαίο προσωπικό. Δηλαδή, το Υπουργείο Άμυνας έχει δώσει ιδιαίτερη βαρύτητα σε αυτό το θέμα και ζητάμε να το δείτε και ναι, αύριο να υπάρχει μια συγκεκριμένη δήλωση, δέσμευση ότι θα προχωρήσει και αυτό για την Ελληνική Αστυνομία και στο Υπουργείο Προστασίας του Πολίτη.

Εμείς θεωρούμε ότι για την Ελληνική Αστυνομία και το Υπουργείο Προστασίας του Πολίτη, πρέπει να είναι πάγια η πεποίθηση η μηδενική ανοχή σε ζητήματα και, συμφωνώ, πιστεύω όλοι που αφορούν την αξιοπρέπεια του ατόμου και τα περιστατικά έμφυλης βίας, παρενοχλήσεων κ.λπ. γι’ αυτό τον λόγο η σύσταση μιας τέτοιας υπηρεσίας θα αντιμετωπίσει τέτοια περιστατικά με τη δέουσα αυστηρότητα που ορίζεται από την ισχύουσα νομοθεσία και τους Εσωτερικούς Κανονισμούς της Ελληνικής Αστυνομίας.

Καταλήγοντας, κύριε Πρόεδρε, θα αναφερθώ, αν και δεν είναι ο αρμόδιος Υπουργός που αφορά την Πολιτική Προστασία στο θέμα των Πυροσβεστών. Και αναφέρομαι, επίσης, και κρούουμε, ως ΠΑΣΟΚ, τον κώδωνα του κινδύνου, για την αδικαιολόγητη καθυστέρηση έκδοσης προκήρυξης για τους Εποχικούς Πυροσβέστες. Είναι ίσως και πάρα-πάρα πολύ αργά. Τα είπα και την προηγούμενη φορά, δεν θέλω να αναφερθώ λεπτομερέστερα τώρα, πρέπει χθες να είχε γίνει η προκήρυξη, ήδη έχουν ξεκινήσει τα προβλήματα, δεν θα υπάρχει κόσμος, δεν θα υπάρχουν στελέχη να ανταποκριθούν, να πάνε στην πρώτη γραμμή για την κατάσβεση πυρκαγιών για αντιμετώπιση άλλων θεμάτων.

**ΠΑΝΑΓΗΣ ΚΑΠΠΑΤΟΣ (Πρόεδρος της Επιτροπής):** Να ενημερώσω ότι το πρόγραμμα της Βουλής αύριο θα τηρηθεί κανονικά. Ως προς τη συζήτηση του παρόντος νομοσχεδίου στην Ολομέλεια.

Τον λόγο έχει ο κ. Κωσταντίνος Μπάρκας.

**ΚΩΣΤΑΝΤΙΝΟΣ ΜΠΑΡΚΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗ ΑΡΙΣΤΕΡΑ-ΠΡΟΟΔΕΥΤΙΚΗ ΣΥΜΜΑΧΙΑ» ):**  Θα αποφύγω να απαντήσω στον Εισηγητή της Νέας Δημοκρατίας, μιας και μου κάνει την τιμή να με βάλει στην καταληκτική του ομιλία στην τέταρτη συνεδρίαση των Επιτροπών.

 Κύριε Υπουργέ, ξεκινάω από εσάς. Θα θέλαμε να γνωρίζουμε, με το πέρας της Επιτροπής, εάν πρόκειται να κατατεθούν τροπολογίες. Αυτό που γνωρίζουμε είναι ότι δεν υπάρχει καμία κατατεθειμένη τροπολογία. Όμως, επειδή ο πρότερος βίος σας δεν είναι έντιμος και αναφέρομαι στην Κυβέρνηση, θα θέλαμε να γνωρίζουμε αν πρόκειται να κατατεθεί κάποια τροπολογία που να αφορά το νομοσχέδιο και καμία άλλη τροπολογία, γιατί επίσης δεν είναι έντιμος...

**ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών)**: Στις τροπολογίες φαντάζομαι εννοείτε το «έντιμος βίος», κύριε συνάδελφε. Γιατί το «έντιμος βίος», αν το ακούσει κάποιος πολίτης, θα νομίζει άλλα.

**ΚΩΝΣΤΑΝΤΙΝΟΣ ΜΠΑΡΚΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»**): Νομίζω ότι είναι καθαρό, κύριε Πρόεδρε. Είστε καλός γνώστης των ελληνικών.

**ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών)**: Εμείς το καταλαβαίνουμε, αλλά έξω. Έχουμε ένα νέο Υφυπουργό. Πρέπει να τον προστατεύσουμε.

 **ΚΩΝΣΤΑΝΤΙΝΟΣ ΜΠΑΡΚΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»**): Δεν έχω πει ποτέ κάτι ούτε για τον Υπουργό ούτε για την Κυβέρνηση, όσον αφορά τον πολιτικό βίο. Λέω, όμως, ότι ο κοινοβουλευτικός σας βίος δεν είναι έντιμος.

**ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών)**: Ως προς τις τροπολογίες εννοείτε φαντάζομαι.

**ΚΩΝΣΤΑΝΤΙΝΟΣ ΜΠΑΡΚΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»**): Συνολικά, το λέω εγώ, αλλά και για τις τροπολογίες. Αυτό που συνήθως συμβαίνει είναι να φέρνετε τροπολογίες το βράδυ πριν ξεκινήσει η συζήτηση.

**ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών)**: Αυτό, πάντως, δεν είναι παράνομο. Επιτρέψτε μου, στα πλαίσια της νομιμότητας του Κανονισμού της Βουλής.

**ΚΩΝΣΤΑΝΤΙΝΟΣ ΜΠΑΡΚΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»**): Είπα εγώ ότι είναι παράνομο, κύριε Πρόεδρε; Είπα ότι δεν είναι έντιμο.

**ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών)**: Συγγνώμη, για τη διακοπή. Το «έντιμο» υποδηλώνει κάτι άλλο.

**ΚΩΝΣΤΑΝΤΙΝΟΣ ΜΠΑΡΚΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»**): Δηλαδή, ως νομικός που είστε, δεν ξέρετε ελληνικά; Είπα εγώ ότι είναι παράνομο;

**ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών)**: Επειδή είμαι νομικός, γνωρίζω τι σημαίνει το έντιμο και το μη έντιμο. Δεν ακούστηκε σωστά. Συγγνώμη για τη διακοπή. Παρακαλώ, συνεχίστε.

**ΚΩΝΣΤΑΝΤΙΝΟΣ ΜΠΑΡΚΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»**): Κύριοι συνάδελφοι της Πλειοψηφίας, με το άρθρο 203 του νομοσχεδίου, τροποποιείται το άρθρο 187 Γ΄ του Ποινικού Κώδικα. Άρα, αυτό που είπα δεν είναι ότι αλλάζει με το σύνολο των άρθρων του νομοσχεδίου ο Ποινικός Κώδικας. Λέω ότι για 22η φορά αλλάζετε τους Ποινικούς Κώδικες, κάτι το οποίο έχει καταγγείλει και ο Δικηγορικός Σύλλογος Αθηνών και η Ολομέλεια των Δικηγορικών Συλλόγων και η Ένωση Δικαστών και Εισαγγελέων και τον τρόπο με τον οποίο νομοθετείτε. Δεν σας έφταναν 21 αλλαγές που είχατε κάνει, τώρα θέλετε και μια 22η για να μπορέσετε να καλύψετε τα κενά. Ποια είναι αυτά τα κενά δεν τα γνωρίζει κανείς.

Επίσης, κύριοι Βουλευτές της Νέας Δημοκρατίας, αυτό που είπα είναι ότι είχαμε τον Υπουργό, ο οποίος έκανε μια τοποθέτηση για το νομοσχέδιο με πομπώδεις χαρακτηρισμούς ότι εδώ θα γίνουν οι αλλαγές του αιώνα. Δεν είπαμε ότι δεν κάνετε αλλαγές. Αυτό που κάνετε είναι προσχηματικός ο τίτλος του νομοσχεδίου. Νομιμοποιείτε το σήμα της Ελληνικής Αστυνομίας. Κάνετε υδροκέφαλη την Ελληνική Αστυνομία και δεν μπαίνετε στην ουσία των προβλημάτων που αντιμετωπίζει στην καθημερινότητά του ο Έλληνας και η Ελληνίδα εργαζόμενη αστυνομικός. Δίνετε υπερεξουσία στον Υπουργό και στον Αρχηγό της Ελληνικής Αστυνομίας.

Εμείς, ξαναλέω, κύριε Υπουργέ, μιας και μου το ζητήσατε και θα γίνει αυτό, στην Ολομέλεια, θα καταθέσουμε και τις προτάσεις του κόμματός μας που αφορούν τις ουσιαστικές αλλαγές που πρέπει να υπάρξουν στην Ελληνική Αστυνομία. Παραδείγματος χάρη, κύριε Υπουργέ, για τον τρόπο επιλογής του Αρχηγού της Ελληνικής Αστυνομίας, όπου έχουμε καταθέσει ακόμα και τροπολογία που λέει ότι θα πρέπει να είναι διακοινοβουλευτική η επιλογή του Αρχηγού της Ελληνικής Αστυνομίας. Γιατί, η Ελληνική Αστυνομία, κύριε Υπουργέ, το γνωρίζετε πολύ καλύτερα από εμένα, έχει συνέχεια. Είναι η Αστυνομία όλων. Δεν κοιτάει ποιον θα προστατεύσει. Προσπαθεί να προστατεύσει όλους τους Έλληνες και τις Ελληνίδες πολίτες στη χώρα μας.

 Θα περίμενε κανείς – βέβαια, εδώ, μπαίνουμε σε ιδεολογικές και πολιτικές συζητήσεις - οι αλλαγές στο σωφρονιστικό σύστημα το οποίο από ό,τι είδα, κύριε Υπουργέ, είναι και στις αρμοδιότητές σας, να αφορούν το Υπουργείο Δικαιοσύνης. Είναι κάτι που τα κόμματα αυτά τα οποία θεωρούν ότι ο σωφρονισμός πρέπει να παίζει ουσιαστικό ρόλο στην πάταξη του εγκλήματος και όχι έναν ρόλο αντιδικίας με αυτούς που διαπράττουν κακουργηματικές και όχι μόνο πράξεις, θα έπρεπε να αφορά το Υπουργείο Δικαιοσύνης.

 Αλλάζετε, λοιπόν, την επιλογή του σωφρονισμού και τι κάνετε;

 Αλλάζετε, κύριε Υπουργέ, με τις παρεμβάσεις σας έναν θεσμό που είναι πάνω από 100 χρόνια στη χώρα μας αυτόν των Αγροτικών Φυλακών. Οι Αγροτικές Φυλακές, κύριοι συνάδελφοι, σε όλο τον κόσμο αυτό που κάνουν είναι κυρίως να δέχονται στις τάξεις τους ανθρώπους με πολύ μεγάλο αριθμό ετών φυλάκισης, ακριβώς, επειδή δεν έχουν τη δυνατότητα να βγουν έξω είτε απομειώνεται ο χρόνος στον οποίον έχουν να κάνουν φυλάκιση είτε γιατί «λειτουργούν» σε εισαγωγικά θα έλεγε κανείς και εργάζονται έχοντας μια κοινωνική προσφορά.

Επειδή εγώ συμμετέχω με τους αρμόδιους Βουλευτές του ΣΥΡΙΖΑ και έχουμε επισκεφθεί Αγροτικές Φυλακές, οφείλω να σας πω ότι οι Αγροτικές Φυλακές ζητάνε παραπάνω κόσμο, όχι έγκλειστους, αλλά φυλακισμένους, οι οποίοι να εμπίπτουν στον νόμο και να μπορούν να συμμετέχουν ως μέλη των Αγροτικών Φυλακών. Γιατί; Γιατί παράγουν πάρα πολλά πράγματα. Παραδείγματος χάριν, οι Αγροτικές Φυλακές στο Ναύπλιο, όπου συνάντησα και πρώην συναδέλφους γεωπόνους που είναι 2 τον αριθμό, οι οποίοι μου είπαν ότι «εμείς προσπαθούμε να τα βγάλουμε εις πέρας, έχουμε να διαχειριστούμε πολλά πράγματα, παράγουμε πάρα πολλά πράγματα, τα οποία διαμοιράζουμε και στις υπόλοιπες φυλακές, για να μπορούν να είναι και οικονομικώς αυτοτελή τα άλλα Σωφρονιστικά Ιδρύματα, βγάζουμε χρήματα, συμμετέχουμε στην τοπική οικονομία με το γάλα που παράγουμε και τα λοιπά και τα λοιπά».

 Αυτό εσείς που κάνετε, κύριοι Υπουργοί, με αυτό τον τρόπο, με τον οποίο νομοθετείτε, τι κάνετε;

 Επειδή έχει αυξηθεί ο αριθμός των εγκλείστων στις Ποινικές Φυλακές και δεν έχετε άλλο χώρο να βάλετε, ακριβώς γιατί αλλάζετε τους Ποινικούς Κώδικες, αλλάζετε το χαρακτήρα των Αγροτικών Φυλακών και τις κάνετε κλειστές. Αυτός είναι σωφρονισμός;

 Αν ρωτήσετε έναν άνθρωπο που λίγο ασχολείται με τους Ποινικούς Κώδικες της Ελλάδος, θα σας πει ότι όχι μόνο δεν είναι σωφρονισμός αυτό, αλλά χειροτερεύει την πιθανότητα αυτοί οι άνθρωποι κάποια στιγμή οι οποίοι κατά το παρελθόν έχουν διαπράξει κάποιο αδίκημα, να επανέλθουν.

 Σχετικά με το βραχιολάκι, η κυβέρνησή σας είναι σαφέστατα μονοδιάστατα υπέρ της φυλακής. Αυτό που προσπαθείτε να κάνετε – ξαναλέω - και με τις αλλαγές στο Ποινικό Κώδικα είναι να μην έχει κανένας δικαίωμα από τη στιγμή που καταδικαστεί να βγει από τη φυλακή ή να έχει την πιθανότητα να βγει υπό όρους από την φυλακή, κάτι που έκανε το βραχιολάκι.

Είναι ελληνική πατέντα το βραχιολάκι;

Όχι, είναι η απάντηση και αν κάπου λειτουργεί λάθος, κύριε Μουλκιώτη, δεν το κόβουμε, αλλά το διορθώνουμε. Διορθώνουμε, δηλαδή, τον τρόπο με τον οποίον λειτουργεί κάποιος ο οποίος εμπίπτει στη νομοθεσία να φοράει βραχιολάκι και να ελέγχεται με αυτό.

 Κατά τη διάρκεια της ακρόασης φορέων, ακούστηκαν πολλοί προβληματισμοί κυρίως από τους πυροσβέστες, οι οποίοι άνθρωποι λένε ότι δεν μπορούν και λόγω της αλλαγής του κλίματος και λόγω της αύξησης της αντιπυρικής περιόδου να υπάρχουν τριών ταχυτήτων πυροσβέστες στη χώρα, άνθρωποι οι οποίοι καθημερινά όλο το καλοκαίρι δίνουν μάχη για να σώσουν ζωές και περιουσίες. Θα έλεγε κανείς, λοιπόν, ο τρόπος με τον οποίον συμπεριφέρεστε σε ανθρώπους - δεν θα αναφερθώ μόνο στην επίθεση που τους κάνατε, όταν διαμαρτύρονταν και θέλανε την αύξηση των μηνών μέσα στο έτος, όπου είναι συμβασιούχοι, δεν θα αναφερθώ σε αυτό.

Θα αναφερθώ στο γεγονός, κύριοι συνάδελφοι της Πλειοψηφίας, ότι το Ελληνικό Πυροσβεστικό Σώμα υπολειτουργεί, χιλιάδες τα κενά και ενώ υπάρχουν άνθρωποι, οι οποίοι είναι εκπαιδευμένοι στο να διαχειρίζονται τέτοιου είδους καταστάσεις, εσείς κλείνετε τα μάτια και δεν θέλετε να δείτε το πρόβλημα.

Ποιο είναι το πρόβλημα;

Το πρόβλημα είναι ότι η χώρα μας βρίσκεται στη ζώνη αύξησης των πυρκαγιών κάθε χρόνο. Σωστά, αυξάνεται η αντιπυρική περίοδος, όμως, δεν λύνεται το πρόβλημα των πυροσβεστών.

Είναι πολλά τα σχόλια που κατατέθηκαν κατά τη διαβούλευση, κύριε Υπουργέ, τα οποία ήταν αρνητικά για το νομοσχέδιό σας, ήταν αρνητικά για τον γρήγορο τρόπο με τον οποίο νομοθετεί, το πασάλειμμα που κάνετε για μια ακόμα φορά στην Ελληνική Αστυνομία.

Δεν είναι τυχαίο, κύριε Υπουργέ, ότι σε όλες τις μετρήσεις η ανασφάλεια που βιώνει ο Έλληνας και η Ελληνίδα σε σχέση με την αστυνόμευση και ναι, με τις γενοκτονίες, γιατί κλείνετε τα μάτια απέναντι σε ένα κοινωνικό φαινόμενο, όπως είναι η απώλεια ζωής των γυναικών, ακριβώς, γιατί είναι γυναίκες.

Όλη η νομική τάξη της χώρας σας λέει ότι η γενοκτονία ως αυτοτελές αδίκημα, ναι, θα οδηγήσει και όχι μόνο αυτό, πιθανώς στη μείωση τέτοιων εγκλημάτων. Εσείς από ιδεολογικής άποψης, δεν το κάνετε δεκτό το αίτημα αυτό.

Γιατί;

Γιατί λέτε «έλα μωρέ, δεν έγινε και τίποτα».

Και έχουμε, πλέον, το φαινόμενο, οι γυναίκες, οι Ελληνίδες, να τα κάνουν όλα σωστά, να πηγαίνουν στο Αστυνομικό Τμήμα, να αναφέρουν γεγονότα βίας εναντίον τους και να δολοφονούνται έξω από τα Αστυνομικά Τμήματα της χώρας.

Γιατί;

Γιατί είναι αποδυναμωμένα τα αστυνομικά τμήματα της χώρας, είναι πάρα πολύ κακός ο τρόπος με τον οποίον χειρίζεστε τον Έλληνα αστυνομικό.

Θυμάμαι τις δηλώσεις του Έλληνα Πρωθυπουργού, που έλεγε ότι 2.500 Έλληνες αστυνομικοί θα επιστρέφουν στις υπηρεσίες.

Αλήθεια, αυτοί που είναι, από τους πήρατε και που πήγαν;

Καταθέστε τα στοιχεία να τα δούμε από τα 62 άτομα του Υπουργικού Συμβουλίου, πόσα άτομα έχει ο κάθε Υπουργός και Υφυπουργός τα οποία έχουν διατεθεί από την Ελληνική Αστυνομία ή άλλα άτομα τα οποία δεν έχουν το νόμιμο δικαίωμα της προστασίας από Έλληνα αστυνομικό;

Καταθέστε τα στοιχεία να δούμε τι πραγματικά συμβαίνει.

Εμείς, κύριε Υπουργέ, σας είπαμε ότι επιφυλασσόμεθα για την Ολομέλεια, όσον αφορά την ψήφιση. Είναι σαφές, όπως είναι δομημένο το νομοσχέδιό σας, δεν μπορούμε να το ψηφίσουμε στο σύνολό του.

Περιμένουμε, ως σημάδι καλής πρακτικής, να αποδεσμεύσετε τις αλλαγές της Αστυνομίας σε σχέση με τις αλλαγές που κάνετε τους Ποινικούς Κώδικες και στο Σωφρονιστικό Σύστημα, ακριβώς, για να έχει και ουσία ο τίτλος του νομοσχεδίου «Αναδιοργάνωση της δομής της Ελληνικής Αστυνομίας».

**ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών):** Τον λόγο έχει ο Ειδικός Αγορητής της Κ.Ο. «Κομμουνιστικό Κόμμα Ελλάδας», κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Η αναβάθμιση και κλιμάκωση της αντιλαϊκής κατασταλτικής λειτουργίας του κρατικού μηχανισμού είναι το ζητούμενο του νομοσχεδίου του Υπουργείου Προστασίας του Πολίτη, που θα ψηφιστεί και αύριο στην Ολομέλεια της Βουλής.

Οι ρυθμίσεις του αυτές έρχονται να προστεθούν στα μέτρα που παίρνει η σημερινή Κυβέρνηση, πιάνοντας το νήμα από την προηγούμενη, τις προηγούμενες για τον λεγόμενο «εκσυγχρονισμό του αστικού μηχανισμού», προδιαγράφοντας την Αστυνομία του 21ου αιώνα. Και όλα αυτά, σε συνθήκες καθημερινών εγκλημάτων τύπου Τεμπών, που απειλούν την ανθρώπινη ζωή, ιμπεριαλιστικής επιθετικότητας σε συνθήκες αντιμετώπισης εξωτερικών και εξωτερικών κινδύνων. Δηλαδή, το ίδιο το λαϊκό κίνημα σε συνθήκες προετοιμασίας της πολεμικής οικονομίας της Ευρωπαϊκής Ένωσης για τους τωρινούς και μελλοντικούς πολέμους στους οποίους συμμετέχει η χώρα, με ευθύνη της Κυβέρνησης, την ανοχή, τη στήριξη από τις άλλες αστικές δυνάμεις.

Σε συνθήκες προετοιμασίας της πολεμικής οικονομίας της Ευρωπαϊκής Ένωσης για τους τωρινούς και μελλοντικούς πολέμους, στους οποίους συμμετέχει η χώρα με ευθύνη της Κυβέρνησης, την ανοχή, τη στήριξη από τις άλλες αστικές δυνάμεις, σε συνθήκες έντασης της αντιλαϊκής επίθεσης, της ακρίβειας, της ενεργειακής φτώχειας, των μισθών πείνας, των ελαστικών εργασιακών σχέσεων, σε συνθήκες εμπορευματοποίησης της υγείας και της παιδείας, όλων αυτών που εντείνουν όλο και περισσότερο τη λαϊκή οργή και αγανάκτηση.

Από τις μέχρι τώρα συνεδριάσεις της επιτροπής, μόνο το Κ.Κ.Ε. εξέφρασε καθαρή και πλήρη αντίθεση σε αυτό το αντιλαϊκό νομοσχέδιο, που ενδυναμώνει τον κατασταλτικό ρόλο της αστυνομίας και γενικότερα των μηχανισμών καταστολής του κράτους σε βάρος του εργατικού λαϊκού κινήματος. Σχεδόν όλοι οι υπόλοιποι, είτε επιφυλάσσονται, λες και δεν είναι καθαρό το νομοσχέδιο, είτε κολλάνε, όπως το κόμμα της κυρίας Κωνσταντοπούλου, σε ζητήματα διαδικασιών για να πουν ότι δεν είναι ακόμα ώριμη η στιγμή για να πάρουν θέση για ένα νομοσχέδιο που καταφανώς ενισχύει την κατασταλτική λειτουργία του κρατικού μηχανισμού, τόσο αντισυστημικοί που επιφυλάσσονται ή πιάνουν τα ζητήματα των διαδικασιών. Εν πάση περιπτώσει, όλοι κρινόμαστε.

Ήδη, ο Εισηγητής μας, ο Νίκος Παπαναστάσης, τον οποίο και αντικαθιστώ σήμερα και αύριο στην Ολομέλεια, λόγω ανειλημμένων υποχρεώσεών του, έχει αναπτύξει το σκεπτικό του Κ.Κ.Ε. επί της αρχής και επί των άρθρων. Θα δώσω σήμερα έμφαση σε ορισμένες διατάξεις, χωρίς να εξαντλήσω αυτό το ζήτημα, μιας και αύριο θα δοθεί η δυνατότητα να πούμε πολύ περισσότερα, όπως για παράδειγμα για την διαχείριση των λεγόμενων μεταναστευτικών και προσφυγικών ροών στα άρθρα 28, 29 και 30, για τις διευθύνσεις προστασίας συνόρων, διαχείρισης μετανάστευσης και αλλοδαπών, προβλέψεις που επιβεβαιώνουν τον βάρβαρο και απάνθρωπο χαρακτήρα της πολιτικής της Κυβέρνησης, και όλων των κυβερνήσεων διαχρονικά, σε βάρος ξεριζωμένων μεταναστών και προσφύγων, σε βάρος δηλαδή των θυμάτων από τους πολέμους, στους οποίους εμπλέκεται άμεσα η χώρα με τη Συμφωνία σας, σε βάρος των θυμάτων της άγριας καπιταλιστικής εκμετάλλευσης.

Βέβαια, αυτά τα ζητήματα αξίζουν πραγματικά εκτενούς ανάλυσης και τοποθέτησης, δεν μπορούμε σήμερα να το κάνουμε, επαναλαμβάνω, αύριο, θα πούμε πολύ περισσότερα, αλλά, εν πάση περιπτώσει, τι να πρωτοπεί κανείς η αλήθεια είναι. Να μιλήσουμε για την αθλιότητα των προαναχωρητικών κέντρων κράτησης αλλοδαπών και για την ντροπή της Αμυγδαλέζας; Να μιλήσουμε για τις αλλεπάλληλες καταγγελίες για περιστατικά άγριας ρατσιστικής βίας στα αστυνομικά τμήματα σε βάρος αλλοδαπών και Ρομά, ενώ η συντριπτική πλειοψηφία όλων των καταγγελιών που έχουν γίνει ή γίνονται δεν εξετάζονται από τα πειθαρχικά όργανα. Μήπως να μιλήσουμε για το θράσος να μιλάτε για έλεγχο της παράνομης παραμονής και εργασίας αλλοδαπών, για να θησαυρίζουν τα κέρδη των μεγάλων επιχειρηματικών ομίλων στις πλάτες φτωχών και κατατρεγμένων με την πάμφθηνη και ανασφάλιστη εργασία; Εδώ, στο νομοσχέδιο, και συγκεκριμένα στα άρθρα αυτά, δεν υπάρχει καμία απολύτως αναφορά για τη Συνθήκη της Γενεύης για τους πρόσφυγες.

Αλήθεια, έχετε ψελλίσει έστω και μία κουβέντα γι’ αυτή τη νέα αιματοχυσία στην Παλαιστίνη από τον σύμμαχο σας το Ισραήλ και κάθεστε στο ίδιο τραπέζι και συζητάτε για τις ενεργειακές μπίζνες, όπως κάνετε και αυτές τις μέρες που τρέχουν; Πραγματικά, είναι επιπλέον εκκωφαντικό το σιωπητήριο, κύριοι της Κυβέρνησης, που έχετε επιβάλλει γι’ αυτό το πολύνεκρο ναυάγιο της Πύλου, ένα έγκλημα με πάνω από 600 νεκρούς, ούτε πέντε ούτε δέκα, θα μου πεις και η μια ανθρώπινη ζωή έχει τη δική της αξία. Μιλάμε για το μεγαλύτερο ναυάγιο που έχει συμβεί ποτέ στη χώρα, για ένα από τα πιο πολύνεκρα ναυάγια στη Μεσόγειο και εσείς συμπεριφέρεστε σαν να μην έχει συμβεί τίποτα.

Δεν βγάζετε άχνα, όπως δεν βγάζετε για τα Τέμπη, όπως προσπαθείτε να τα συγκαλύψετε, άκρα του τάφου σιωπή για τα εγκλήματα αυτά. Φυσικά, δεν πρόκειται να αφήσουμε να συγκαλυφθεί κανένα από αυτά τα εγκλήματα τουλάχιστον σε ό,τι έχει να κάνει με το Κομμουνιστικό Κόμμα Ελλάδας.

Για το άρθρο 200, αναφορικά με την προστασία των κρίσιμων οντοτήτων και τη σύσταση γενικής γραμματείας προστασίας κρίσιμων οντοτήτων, προφανώς, συνδέεται με ζητήματα πολιτικής προστασίας, κυρίως όμως με την εναρμόνιση της χώρας μας στην προτεραιότητα της Ε.Ε. και του ΝΑΤΟ για την ασφάλεια και την ανθεκτικότητα υποδομών του κράτους, την από κοινού δράση για την αντιμετώπιση κοινών απειλών στον τομέα της ασφάλειας, αλλά και την ασφάλεια των επιχειρηματικών ομίλων ως βασικό στοιχείο της πολεμικής της εμπλοκής στην Ουκρανία και όχι μόνο. Άλλωστε, η επιτροπή ανθεκτικότητας λειτουργεί στο πλαίσιο του πολιτικού πυλώνα του ΝΑΤΟ, στην οποία εκπροσωπούνται όλα τα κράτη μέλη της συμμαχίας, η οποία υπάγεται στο συμβούλιο του ΝΑΤΟ. Στην Ελλάδα, αρμόδιος φορέας για τον συντονισμό αυτών των διαδικασιών και ενεργειών, που παρακολουθεί τη δραστηριότητα των συγκεκριμένων επιτροπών, είναι το Γενικό Επιτελείο Εθνικής Άμυνας μέσω της διεύθυνσης α6, ενώ η Γενική Γραμματεία Πολιτικής Προστασίας συμμετέχει ενεργά στις εργασίες της ομάδας πολιτικής προστασίας μέσω των ορισμένων εθνικών αντιπροσώπων, συνεργαζόμενη στενά με τα άλλα κράτη μέλη του ΝΑΤΟ.

Για το ΝΑΤΟ, η αρχή της αυθεντικότητας βασίζεται στο άρθρο 3, σύμφωνα με το οποίο οι στρατιωτικές δυνάμεις, ειδικά εκείνες που αναπτύσσονται κατά τη διάρκεια κρίσεων και συγκρούσεων, εξαρτώνται σε μεγάλο βαθμό από τους πολιτικούς και εμπορικούς τομείς για μεταφορές, επικοινωνίες, ενέργειας, ακόμη και βασικές προμήθειες όπως τρόφιμα και νερό, για να εκπληρώσουν τις αποστολές τους. Η ισχυρή πολιτική ετοιμότητα διασφαλίζει ότι αυτοί οι τομείς είναι έτοιμοι να αντέξουν επιθέσεις ή παρενοχλήσεις, ώστε να μπορούν να συνεχίσουν να υποστηρίζουν τις στρατιωτικές δυνάμεις του ΝΑΤΟ ανά πάσα στιγμή.

Είναι αυτό που έχει επισημάνει και επισημαίνει συνεχώς το Κ.Κ.Ε., πως η συμμετοχή της χώρας μας στους επιθετικούς σχεδιασμούς και επιχειρήσεις του ΝΑΤΟ και της Ε.Ε. δημιουργούν άμεσους κινδύνους για τον λαό και τις υποδομές της χώρας από τις άλλες ιμπεριαλιστικές δυνάμεις. Αυτό έχει ξεχωριστή σημασία σήμερα που η Κυβέρνηση ενισχύει και παρέχει κάθε υπηρεσία και μέσο για την περαιτέρω ανάπτυξη της οικονομίας του πολέμου. Βέβαια, δεν παραβλέπουμε πως μέσα από τέτοιους μηχανισμούς επιχειρείται η περαιτέρω θωράκιση του κράτους και του κεφαλαίου γενικότερα με την επίκληση της ασφάλειας και την αντιμετώπιση της λεγόμενης τρομοκρατίας, σε βαθμό που η προστασία των μεγάλων επιχειρηματικών ομίλων να καθίσταται φετίχ και για τους εργαζόμενους.

Είναι, μάλιστα, αξιοθρήνητο για την Κυβέρνηση να συζητά για την ασφάλεια και την ανθεκτικότητα κρίσιμων οντοτήτων, όταν η δική της αντιλαϊκή πολιτική και οι στρατηγικές επιλογές της Ε.Ε. στον τομέα αυτό είναι οι αιτίες για τα όσα τραγικά συμβαίνουν στη χώρα μας. Το έγκλημα των Τεμπών που ανέδειξε την απόλυτη έλλειψη ασφάλειας στους σιδηροδρόμους ως μέρος της κρίσιμης οντότητας των μεταφορών. Δεν είναι συνέπεια δολιοφθοράς, αλλά της στυγνής στρατηγικής επιλογής του κεφαλαίου που λέει το κέρδος πάνω από τις ζωές.

 Τέλος, σχετικά με τις προσλήψεις υποψήφιων πυροσβεστών και προσωπικού εποχικής απασχόλησης στο πυροσβεστικό σώμα και των πυροσβεστών πενταετούς υποχρέωσης, στα άρθρα 208, 209 και 210, διαφωνούμε, το έχουμε πει πάρα πολλές φορές, με το καθεστώς των εποχικών υπαλλήλων και της πενταετούς υποχρέωσης, γι’ αυτό και καταψηφίζουμε τις συγκεκριμένες διατάξεις. Πιστεύουμε ότι είναι αναγκαία η πρόσληψη μόνιμου προσωπικού, τη στιγμή που στο πυροσβεστικό σώμα οι κενές οργανικές θέσεις υπερβαίνουν το 40%. Είναι απαραίτητη η ομογενοποίηση του προσωπικού, που σήμερα είναι πολυδιασπασμένο.

Να υπενθυμίσω ότι η αύξηση του χρόνου εργασίας τους με την προτεινόμενη ρύθμιση από έξι σε οκτώ μήνες διευκολύνει τη μονιμοποίηση όσων εργάστηκαν ως εποχικοί υπάλληλοι και πληρούν τις προϋποθέσεις. Πρόταση την οποία κάναμε και κατά το παρελθόν και απορρίφθηκε από την Κυβέρνηση. Η αιτιολογική έκθεση του νομοσχεδίου στο συγκεκριμένο άρθρο, ότι είναι επείγουσα διάταξη και ότι με τη ρύθμιση της αύξησης του ορίου ηλικίας επιδιώκεται η μέγιστη δυνατή συμμετοχή υποψηφίων στην εν λόγω κατηγορία και η εμπειρία σε επικείμενο διαγωνισμό για την πρόσληψη πυροσβεστών εποχικής απασχόλησης, είναι τουλάχιστον ατυχής.

Θυμίζουμε τα ατυχήματα και τους νεκρούς οδηγούς από την εντατικοποίηση της εργασίας τους την προηγούμενη αντιπυρική περίοδο. Η επίκληση στην αιτιολόγηση του άρθρου, ότι με την αύξηση του ορίου ηλικίας για την πρόσληψη οδηγών πυροσβεστών εποχικής απασχόλησης επιδιώκεται η μέγιστη δυνατή συμμετοχή υποψηφίων στην εν λόγω κατηγορία σε επικείμενο διαγωνισμό για την πρόσληψη πυροσβεστών εποχικής απασχόλησης, είναι έωλη με δεδομένο πρώτον την πρόσφατη απόλυση έμπειρου προσωπικού και δεύτερον, την αύξηση του μέσου όρου ηλικίας που σήμερα στο μόνιμο προσωπικό είναι πάνω από τα 45 έτη αν συνυπολογίσουμε και την αύξηση του ορίου ηλικίας για τους εποχικούς οδηγούς κατά 5 χρόνια.

Τέλος, το άρθρο 11 για τις ειδικές μονάδες δασικών υπηρεσιών. Το Κ.Κ.Ε. είχε πάρει και εδώ θέση, όταν ιδρύθηκαν οι ειδικές μονάδες δασικών υπηρεσιών. Είναι κι αυτή μια ακόμα διάσπαση του προσωπικού των πυροσβεστών και μάλιστα υπό ομηρία επτάχρονης υπηρεσίας. Ποιος είναι ο λόγος άραγε της κατάτμησης, κατηγοριοποίησης αυτής, αφού ήταν δυνατή η κατηγοριοποίηση τους ως ειδικές μονάδες δασικών υπηρεσιών, αφού πρώτα είχαν προσληφθεί ως μόνιμο προσωπικό του πυροσβεστικού σώματος; Το Κ.Κ.Ε. υποστηρίζει ότι ο μόνος λόγος είναι η φθηνή εργασία, είναι η ομηρία χωρίς να έχουν δικαιώματα, το τραγελαφικό ότι δεν συνιστώνται νέες οργανικές θέσεις αλλά μειώνονται και μάλιστα σε μεγαλύτερο βαθμό από τις οργανικές θέσεις πυρονόμων, αρχιπυροσβεστών υπαρχιπυροσβεστών και πυροσβεστών. Κάτι, δηλαδή, αντίστοιχο που έγινε με τους πενταετείς πυροσβέστες.

Επαναλαμβάνω ότι το Κ.Κ.Ε. καταψηφίζει, επί της αρχής, και αύριο, θα τοποθετηθούμε πιο ολοκληρωμένα για το σύνολο.

Στο σημείο αυτό, γίνεται η β΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Λυτρίβη Ιωάννα, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Συρεγγέλα Μαρία, Γκολιδάκης Διαμαντής, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Χατζηιωαννίδου Μαρία - Νεφέλη, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Ακτύπης Διονύσιος, Χρυσομάλλης Μιλτιάδης, Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Οικονόμου Ιωάννης (Γιάννης), Πλεύρης Αθανάσιος (Θάνος), Κατσανιώτης Ανδρέας, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα Έλενα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Ψυχογιός Γεώργιος, Μανωλάκου Διαμάντω, Μεταξάς Βασίλειος, Δελής Ιωάννης, Συντυχάκης Εμμανουήλ, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Κουρουπάκη Ασπασία, Καραγεωργοπούλου Ελένη, Δημητριάδης Πέτρος, Βαλτογιάννης Διονύσιος και Σαρακιώτης Ιωάννης.

Από την Ειδική Μόνιμη Επιτροπή Σωφρονιστικού Συστήματος και Λοιπών Δομών Εγκλεισμού Κρατουμένων, παρόντες ήταν οι Βουλευτές, κ.κ. Δερμεντζόπουλος Χρήστος, Θεοχάρης (Χάρης), Καββαδάς Αθανάσιος, Μαρκόπουλος Δημήτριος, Σκόνδρα Ασημίνα, Σταμάτης Γεώργιος, Καζάνη Αικατερίνη, Κόκκαλης Βασίλειος, Οικονομόπουλος Τάσος και Κεφαλά Γεωργία (Τζώρτζια).

**ΠΑΝΑΓΗΣ ΚΑΠΠΑΤΟΣ(Προεδρεύων των Επιτροπών)**: Τον λόγο ο κ. Ηλιόπουλος.

**ΑΘΑΝΑΣΙΟΣ ΗΛΙΟΠΟΥΛΟΣ(Ειδικός Αγορητής της Κ.Ο. ΝΕΑ ΑΡΙΣΤΕΡΑ**): Από την πρώτη Επιτροπή, προχωρήσαμε σε συγκεκριμένες καταγγελίες περιστατικών αστυνομικής αυθαιρεσίας, οι οποίες συγκαλύπτονται από την Κυβέρνηση. Σήμερα, που είναι η τέταρτη Επιτροπή, ακόμα δεν έχει υπάρξει καμία απάντηση. Σας το είπα από την αρχή ότι δεν θα μείνουμε σε αυτά που είπαμε, διαρκώς θα επαναφέρουμε κι άλλα συγκεκριμένα ζητήματα στα οποία πρέπει να απαντήσετε και αυτό θα κάνουμε και στην Ολομέλεια. Επιτρέψτε μου, λοιπόν, να αναφερθώ σε άλλο ένα περιστατικό, που η Κυβέρνηση κάνει ότι δεν ξέρει και δεν βλέπει.

Λίγο πριν τα Χριστούγεννα, υπάλληλοι της κρατικής ασφάλειας προχώρησαν σε αναίτια προσαγωγή φωτορεπόρτερ και δημοσιογράφου ενός καινούργιου ηλεκτρονικού μέσω του The Untold, έξω από το σπίτι της. Την οδήγησαν στη ΓΑΔΑ χωρίς ένταλμα, χωρίς γνωστοποίηση του λόγου προσαγωγής, τίποτα, έρχεστε μαζί μας. Εκεί της πήραν το κινητό το οποίο έχει δημοσιογραφικό υλικό μέσα γιατί είναι το μέσο εργασίας της, χωρίς να πάρει αποδεικτικό ότι το κινητό της το κρατάει η ελληνική αστυνομία και προφανώς και της έκαναν κι έναν εξευτελιστικό σωματικό έλεγχο με γδύσιμο κτλ.. Σε αυτή την ερώτηση - γιατί καταθέσαμε γραπτή ερώτηση να ενημερώσει το Υπουργείο τι έγινε κλπ. - η απάντηση ήταν ότι όλα έγιναν μέσα στο πλαίσιο της νομιμότητας, όλα στο πλαίσιο της νομιμότητας. Δηλαδή, χωρίς καμία γνωστοποίηση, χωρίς να επιτραπεί σε επαγγελματία δημοσιογράφο να ενημερώσει δικούς της ανθρώπους ότι της γίνεται προσαγωγή. Την ρωτάγανε παράξενες ερωτήσεις του στυλ μήπως έχει κάνει κάποια παράξενη ανάρτηση ή κάποια παράξενη αναφορά το μέσο στο οποίο εργάζεται. Δεν ξέρω από πότε είναι αυτό στα καθήκοντα της αστυνομίας. Στην πραγματικότητα δηλαδή το Υπουργείο μας λέει ότι είναι ok για μερικές ώρες να απαγάγεις - γιατί απαγωγή είναι - δημοσιογράφους χωρίς κανένα έγγραφο, χωρίς καμία αναφορά στο γιατί το κάνεις και προχωράει έτσι η ζωή και αυτό είναι η γραπτή απάντηση που έδωσε το Υπουργείο.

Δεν είναι βέβαια πολύ μακριά από τις απαντήσεις που έχετε δώσει ή δεν έχετε δώσει σε άλλες περιπτώσεις που έχουμε αναφερθεί, όπως το γιατί σήμερα συνεχίζει να υπηρετεί στην Ελληνική Αστυνομία καταδικασμένος για μαστροπεία αστυνομικός, πεντέμισι χρόνια φυλακή πρωτόδικα, κανονικά στην υπηρεσία του, δεν υπάρχει πρόβλημα. Κάνατε δύο χρόνια για να βγάλετε πειθαρχική απόφαση απόταξης, δύο χρόνια μετά το δικαστήριο στο οποίο καταδικάστηκε και επειδή έκανε μία έφεση στο δευτεροβάθμιο όργανο αυτός είναι κανονικά στη θέση του, όλα καλά.

Γιατί, σήμερα, υπηρετούν κανονικά οι τέσσερις Αστυνομικοί που είναι κατηγορούμενοι από τη Δικαιοσύνη για τη δολοφονία του Κώστα Μανιουδάκη στα Χανιά, κατηγορούμενοι και είναι με το όπλο τους, με τη στολή τους, όλα καλά, στα Χανιά, δεν υπάρχει πρόβλημα. Κατηγορούμενοι για ανθρωποκτονία σε ήρεμη ψυχική κατάσταση. Είναι βαρύ πράγμα άμα είσαι Αστυνομικός να έχεις σκοτώσει άνθρωπο σε έναν έλεγχο και να μην τρέχει τίποτα, να είσαι ακόμα κανονικά στην υπηρεσία σου. Γιατί, σήμερα, υπηρετούν κανονικά οι Αστυνομικοί που καταδικάστηκαν για τον ξυλοδαρμό του αδικοχαμένου Μάγγου;

 Kαι αυτά είναι μερικά από τα περιστατικά, τα οποία δείχνουν το ποια είναι η αντίληψή σας για την Αστυνομία. Την ίδια στιγμή που μπορεί να έχουμε πολύ ακραία καταστολή στους εκπαιδευτικούς, επειδή διεκδικούν δημόσιο σχολείο και να στέλνουμε μάλιστα και αστυνομικούς σε σχολεία, όπως καταγγέλλει η ΕΛΜΕ Πειραιά για να προχωρούν oi πειθαρχικές διώξεις εκπαιδευτικών. Αυτά δεν είναι μεμονωμένα περιστατικά. Είναι η ουσία της πολιτικής και της αντίληψής σας για το πώς πρέπει να λειτουργεί η Ελληνική Αστυνομία και αν μπορείτε ενημερώστε μας και κάτι ακόμα: Τις προηγούμενες μέρες, υπήρξαν δημόσιες καταγγελίες από τους εργαζόμενους στην Εθνική Πινακοθήκη ότι έχουν δεχτεί απειλές, έχουν δεχτεί απειλητικά τηλεφωνήματα, τηλεφωνήματα κατά της ζωής τους. Υπάρχει κάποια αστυνομική έρευνα γι’ αυτά ή η Ελληνική Αστυνομία είναι καλή μόνο για να ψεκάζει 16χρονους διαδηλωτές έξω από τον Άγνωστο Στρατιώτη; Γιατί, σ’ αυτό, είστε πολύ καλοί, δίνετε και εντολές «ψεκάστε τους να φύγουν» σαν να μιλάμε για κατσαρίδες, αλλά πολύ θα θέλαμε να ξέρουμε αν μπορεί ο οποιοσδήποτε να παίρνει και να κάνει απειλές κατά της ζωής εργαζομένων της Εθνικής Πινακοθήκης και για την Ελληνική Αστυνομία σήμερα να είναι απλά Τετάρτη, να μην έχει συμβεί τίποτα.

Και έρχομαι τώρα και στα ζητήματα του νομοσχεδίου. Ξεκινάω συνειδητά από τα ζητήματα που έθεσαν οι Πυροσβέστες. Δεν έχετε καταλάβει τίποτα. Σε λίγους μήνες, πάλι θα καίγεται η μισή χώρα, εσείς πάλι θα λέτε διάφορα άρρητα ρήματα για την κλιματική κρίση που εντάξει, δεν την πολυπιστεύετε κιόλας, γιατί οι μισοί Τραμπικοί είστε, θεωρείτε ότι είναι WOKE τέτοιο να πούμε, η κλιματική κρίση, λες και δεν βλέπουμε τι γίνεται με τη θερμοκρασία της θάλασσας, λες και δε βλέπουμε τι γίνεται με την άνοδο της θερμοκρασίας, λες και δεν βλέπουμε τι γίνεται με τα προβλήματα στις βροχοπτώσεις και με το πόσο έχουν πέσει οι αποταμιευτήρες νερού. Δεν πειράζει, είναι παγκόσμια συνωμοσία η κλιματική κρίση και δεν κάνετε τα απαραίτητα που σας λένε μέσα οι Πυροσβέστες.

Έχουν καταγγείλει συγκεκριμένα οι Πυροσβέστες ότι με τον τρόπο και τους ρυθμούς που πάτε και τις προκηρύξεις, άντε, στο καλό σενάριο, τέλη Μαΐου, αρχές Ιουνίου να έχουν έρθει οι άνθρωποι που θα πρέπει να εκπαιδευτούν κ.λπ.. Την ίδια στιγμή, χάνουμε έμπειρο προσωπικό, ανθρώπους που έχουν δουλέψει, που έχουν δώσει μάχες, ανθρώπους που σας λένε κιόλας μέσα ότι «κρατήστε μας γιατί μέσα σε όλα έχουμε αγοράσει και τον εξοπλισμό.». Το ξαναλέω αυτό, δεν θα έπρεπε να το συζητάμε, να λέει ο άλλος ότι «κρατήστε με γιατί όχι μόνο έχω εμπειρία, αλλά έχω αγοράσει και τον εξοπλισμό», αλλά οι άνθρωποι έχουν φτάσει να λένε και αυτό το επιχείρημα. Θεωρούμε ότι είναι πολύ σωστές οι προτάσεις τους και είναι προτάσεις που δείχνουν ακριβώς πώς μπορούν να μην είμαστε σε ένα Πυροσβεστικό Σώμα με πολλές ταχύτητες, αλλά και σε ένα Πυροσβεστικό Σώμα το οποίο θα είναι πραγματικά αποτελεσματικό. Πραγματικά αποτελεσματικό για την προστασία και της ανθρώπινης ζωής και της περιουσίας και του φυσικού περιβάλλοντος.

Δεν είναι μικρό πράγμα το φυσικό περιβάλλον. Τα τελευταία χρόνια, έχουμε αρνητικό ρεκόρ σε καμένες εκτάσεις, αρνητικό ρεκόρ κι αυτό είναι πρόβλημα. Είναι πρόβλημα για όλους τους λόγους του κόσμου.

Έρχομαι, τώρα, στα υπόλοιπα ζητήματα. Θέματα τα οποία θα μπορούσε να λύσει το νομοσχέδιο και δεν λύνει. Σχετικά με την εκπαίδευση, λέτε εδώ και πανηγυρίζετε ότι «η ανωτατοποίηση της εκπαίδευσης των Αστυνομικών κ.λπ.». Σας το είπαμε και σας το ξαναλέμε, όταν λέτε ότι «αυτοί που θα διδάσκουν στην Αστυνομική Ακαδημία μπορούν να έχουν διδακτορικό, αν δεν βρούμε με διδακτορικό, θα βρούμε με μεταπτυχιακό, αν δεν βρούμε μεταπτυχιακό, θα βρούμε πτυχίο», έ, δεν το λες ανωτατοποίηση.

Κύριε Βορίδη, μπορεί να διαφωνούμε σε 100 πράγματα, αλλά αυτό ανωτατοποίηση δεν είναι και είμαι σίγουρος ότι το καταλαβαίνετε και εσείς και πολύ θα ήθελα να μου πείτε ένα αντικείμενο, ένα αντικείμενο, στο οποίο δεν μπορείτε να βρείτε κάτοχο διδακτορικού; Πείτε μου ένα αντικείμενο που είναι σε αυτό το πεδίο και δεν υπάρχει κάτοχος διδακτορικού. Γιατί νομίζω ότι εάν βρείτε κάποιο αντικείμενο, θα πέσει πολύ γέλιο στους κατόχους διδακτορικού.

Δεύτερο ζήτημα το οποίο δεν λύνετε, την αναγνώριση πτυχίων. Και το καταλαβαίνω. Γιατί δεν θέλετε μια Ελληνική Αστυνομία στην οποία άνθρωπος όποιος έχει δώσει κόπο για να πάρει ένα πτυχίο να ανταμείβεται. Για άλλο ζήτημα θέλετε. Και αυτή η αναγνώριση πτυχίων αν δεν μπορεί να έχει μισθολογικό ζήτημα, μπορεί να έχει αποτύπωμα στα θέματα εξέλιξης. Δεν το θέλετε αυτό, γιατί υπάρχουν αντιδραστικές φωνές και μέσα στην αστυνομία που δεν θέλει να έχει ο άλλος καλύτερη εξέλιξη επειδή έχει πτυχία.

Τρίτο ζήτημα, το οποίο δεν λύνετε, το πολιτικό προσωπικό της Ελληνικής Αστυνομίας. Σας το λένε οι άνθρωποι. Είναι 350 άνθρωποι, αν δεν κάνω λάθος, με διδακτορικά, με μεταπτυχιακά και από αυτούς σε θέσεις ευθύνης είναι μόλις 14 και μόλις 2 είναι διευθυντές. Δε γίνεται να έχεις αυτό το πολιτικό προσωπικό το οποίο μπορεί να αναλάβει κρίσιμα ζητήματα αλλά να μη θέλεις να λες ότι «Όχι, επειδή είσαι πολιτικό προσωπικό, θα σ’ έχω δεύτερη κατηγορία». Είναι τεράστιο ζήτημα.

Και, τελευταία παρατήρηση στο συγκεκριμένο πεδίο. Δεν ξέρω αν μιλάτε με τα άλλα Υπουργεία. Γιατί την ίδια στιγμή που λέτε αυτά που λέτε για τα ιατρεία της Αστυνομίας, χθες βγήκε στη δημοσιότητα νομοθετική πρωτοβουλία του Εθνικής Άμυνας που λέει ότι τα ιατρεία της Αστυνομίας θα ενταχθούν στα στρατιωτικά νοσοκομεία. Μιλάτε μεταξύ σας; Είστε μία Κυβέρνηση; Δεν είστε μία Κυβέρνηση; Έχετε πολλαπλά κέντρα; Δεν πρόλαβε ο κύριος Χατζηδάκης να σας συντονίσει; Τι ακριβώς γίνεται; Τα αστυνομικά ιατρεία είναι μια σοβαρή δομή πρωτοβάθμιας υγείας. Αυτό είναι. Και σας λένε οι αστυνομικοί ότι με το να τα βάλετε μέσα στα στρατιωτικά νοσοκομεία, στην πραγματικότητα την ακυρώνεις αυτή την δομή πρωτοβάθμιας υγείας. Εγώ λέω ότι είναι σωστό επιχείρημα. Το τι λέτε εσείς δεν έχω καταλάβει. Γιατί άλλα λέτε σε αυτή την Επιτροπή, άλλο λέει το Υπουργείο Εθνικής Άμυνας. Κύριε Βορίδη, δεν έχω πρόβλημα, μπορεί να διαφωνούμε σε αυτά αλλά να καταλάβω τι λέει η Κυβέρνηση. Δηλαδή τώρα, παράλληλες διαδικασίες σε ένα τόσο απλό αλλά σημαντικό ζήτημα, δύο απόψεις, καταλαβαίνετε ότι δεν σας βοηθάει.

Εκπαίδευση στις φυλακές. Λύνεται κάτι για την εκπαίδευση στις φυλακές; Όχι. Σας το είπαμε και την προηγούμενη φορά. Δεν γίνεται μετά από τόσα χρόνια το μοναδικό λύκειο να είναι στις φυλακές Αυλώνα. Δεν γίνεται. Εκτός και αν θεωρείτε ότι αν κάποιος μπει στις φυλακές είναι «καμένη» περίπτωση. Εντάξει, εμείς θεωρούμε ότι μια δημοκρατική κοινωνία πρέπει να έχει δυνατότητες δεύτερης ευκαιρίας, δυνατότητες σωφρονισμού κλπ. Άρα, η εκπαίδευση στις φυλακές είναι κάτι πάρα πολύ κρίσιμο. Τι κάνετε όμως; Τι κάνετε; Επειδή έχετε φτιάξει ένα πρόγραμμα «φυλακή για όλους», γιατί αυτό είναι το πρόγραμμα το οποίο υλοποιείτε και με τις αλλαγές στους ποινικούς κώδικες και με όλες τις αυστηροποιήσεις. Επειδή αυτό έχει σκάσει στα χέρια σας και δεν έχετε πού να τους βάλετε τους ανθρώπους, δεν έχετε πού να τους βάλετε τους ανθρώπους γιατί τα έχετε κάνει όλα, έχουμε υπερπληθωρισμό, λέτε ότι θα ακυρώσουμε τις αγροτικές φυλακές. Θα σας στέλνουμε στις αγροτικές φυλακές, αλλά θα είναι σαν να μην είσαι στις αγροτικές φυλακές, γιατί δεν έχετε ούτε τις πρόνοιες, ούτε όλα τα υπόλοιπα τα οποία έχουν οι άνθρωποι στις αγροτικές φυλακές. Με αυτή την έννοια, όπως είπαμε και από την αρχή, καταψηφίζουμε το συγκεκριμένο νομοσχέδιο, γιατί θεωρούμε ότι κινείται σε μια αντιδραστική κατεύθυνση.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει η Ειδική Αγορήτρια της Κ.Ο. «[ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ "ΝΙΚΗ"](https://www.hellenicparliament.gr/Vouleftes/Ana-Koinovouleftiki-Omada/?partyId=9e275abe-1371-4c1c-8fa5-b0340109fbae)», η κυρία Ασπασία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια της Κ.Ο. «**[**ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ "ΝΙΚΗ"**](https://www.hellenicparliament.gr/Vouleftes/Ana-Koinovouleftiki-Omada/?partyId=9e275abe-1371-4c1c-8fa5-b0340109fbae)**»):** Κύριε Υπουργέ, παρατηρώ με λύπη ότι έχουμε φτάσει στη β’ ανάγνωση του νομοσχεδίου και ακόμη δεν έχετε κάνει κανένα σχολιασμό επί των διατάξεων που φέρνετε προς ψήφιση. Ο κ. Χρυσοχοΐδης, στην αρχική του τοποθέτηση, είχε υποσχεθεί ότι θα απαντήσει σε όλα τα ερωτήματα, σε όλους μας. Επομένως, θα παραθέσω συνοπτικά τις προτάσεις και τις παρατηρήσεις επί του νομοσχεδίου που είχα κάνει και στην κατ’ άρθρον συζήτηση, ελπίζοντας ότι σήμερα θα πάρω απαντήσεις.

Θα ήθελα να σας υποβάλλω και ένα σχετικό υπόμνημα με τις παρατηρήσεις μας.

Ξεκινάω με την ορθολογική κατανομή πολιτικού και ένστολου προσωπικού. Το υπό ψήφιση νομοσχέδιο δεν εστιάζει καθόλου στο ζήτημα της ορθολογικής κατανομής του ένστολου και πολιτικού προσωπικού. Από τη μία πλευρά, έχουμε τους εκπροσώπους της Αστυνομίας που λένε ότι αναγκάζονται να κάνουν πάρεργα και αφετέρου, τους πολιτικούς υπαλλήλους της Αστυνομίας που αισθάνονται ότι δεν αξιοποιούνται και δεν προωθούνται σε θέσεις ευθύνης. Η λύση θεωρούμε ότι είναι απλή. Να ανατεθούν στους πολιτικούς υπαλλήλους όλες οι θέσεις γραφείου ώστε να απελευθερωθούν τα ένοπλα στελέχη της.

Για τον σκοπό αυτό, σας καλώ να προβλέψετε ότι, στο άρθρο 12, που αφορά το Γραφείο Προστασίας Δεδομένων Προσωπικού Χαρακτήρα, στο άρθρο 19 που αφορά τη Διεύθυνση Επικοινωνίας, στο άρθρο 26 που αφορά τη Διεύθυνση Διαβατηρίων και Εγγράφων Ασφαλείας, στο άρθρο 33 που αφορά τη Διεύθυνση Πολιτικού Προσωπικού και στα άρθρα 40, 41 και 42 που αφορούν τη Διεύθυνση Οικονομικής Υποστήριξης και τη Διεύθυνση Πάγιας Προκαταβολής και Διοικητικής Υποστήριξης, θα απασχολείται αποκλειστικά πολιτικό προσωπικό της Ελληνικής Αστυνομίας.

Επίσης, πιστεύουμε ότι θα πρέπει να προβλεφθεί, σε ειδική διάταξη, ότι όλα τα γραμματειακής φύσεως καθήκοντα των Αστυνομικών Τμημάτων -όπως η τήρηση Βιβλίων και η υπηρεσιακή αλληλογραφία- θα ανατίθενται αποκλειστικά σε πολιτικό προσωπικό.

Το δεύτερο ζήτημα, που πρέπει να επισημάνουμε, είναι η απουσία ειδικής πρόνοιας για την αστυνόμευση της περιφέρειας. Στην ύπαιθρο, η εγκληματικότητα είναι εξαιρετικά δύσκολο να ελεγχθεί λόγω της συγκέντρωσης των δυνάμεων της Ελληνικής Αστυνομίας στα αστικά κέντρα. Για το σκοπό αυτό, προτείνουμε να ιδρυθούν εξειδικευμένες οργανωτικές μονάδες της Ελληνικής Αστυνομίας, οι οποίες θα λαμβάνουν υπόψη τις ιδιαιτερότητες της ελληνικής υπαίθρου, όπως έκαναν, στο παρελθόν, οι χωροφύλακες. Για τον σκοπό αυτό, να χορηγηθούν πρόσθετα οικονομικά κίνητρα στους αστυνομικούς, οι οποίοι θα επιλέξουν να εξειδικευτούν στην αντιμετώπιση της εγκληματικότητας στην ύπαιθρο, που συχνά νιώθει εγκαταλελειμμένη και στο έλεος των κακοποιών. Κάποια στιγμή, θα πρέπει να υπάρξει μια συγκροτημένη εθνική αντεγκληματική πολιτική για προστασία των κατοίκων της επαρχίας και της αγροτικής υπαίθρου, ώστε να ενισχυθεί η αποκέντρωση δεδομένου, μάλιστα, ότι η δημογραφική αναγέννηση της Ελλάδας εξαρτάται, σε μεγάλο βαθμό, από την αναζωογόνηση της υπαίθρου.

Το τρίτο ζήτημα, για το οποίο το νομοσχέδιο δεν αναφέρει τίποτα, είναι η νομική προστασία των αστυνομικών, κατά την άσκηση των καθηκόντων τους. Είναι πραγματικά άδικο να απολαμβάνουν οι δημόσιοι υπάλληλοι του Ειδικού Καθεστώτος του άρθρου 52 του ν.4674/2000 και να μην υπάρχει αντίστοιχη πρόβλεψη για τους αστυνομικούς. Όπως ανέφερα και στην ομιλία μου, στην προηγούμενη συνεδρίαση της Επιτροπής, οι αστυνομικοί πρέπει να προστατεύονται από κακόβουλες μηνύσεις και αγωγές. Είναι, λοιπόν, σκόπιμο να ιδρυθεί μια ειδική οργανωτική Μονάδα, επιφορτισμένη με αυτό ακριβώς το καθήκον.

Στο άρθρο 35 του νομοσχεδίου, που αφορά τις αρμοδιότητες και τη διάρθρωση της Διεύθυνσης του Υγειονομικού Προσωπικού, δεν γίνεται καμία απολύτως αναφορά στα θέματα της ψυχικής υγείας των αστυνομικών. Η μόνη σχετική αναφορά γίνεται μόνο στην παράγραφο 6, όπου γίνεται λόγος για παροχή ψυχολογικής υποστήριξης και ενημέρωσης του προσωπικού της Ελληνικής Αστυνομίας, μέσω ειδικής τηλεφωνικής γραμμής. Όμως, αυτό δεν είναι αρκετό. Είναι, λοιπόν, απαραίτητο να γίνει προσθήκη στο άρθρο 36, ώστε να παρέχεται πλήρης ψυχολογική υποστήριξη στους Έλληνες αστυνομικούς και όχι μόνο μία τηλεφωνική γραμμή υποστήριξης. Άλλωστε, το γεγονός ότι αυτοί οι άνθρωποι οπλοφορούν καθιστά αυξημένη την ανάγκη επαγρύπνησης για την ψυχική τους υγεία και δεν συγχωρείται καμία παράλειψη στον τομέα αυτό.

Προχωράω στην αναβάθμιση του κύρους των Πειθαρχικών Συμβουλίων, δεδομένου ότι η Αστυνομία δέχεται αυξημένη κοινωνική πίεση για περιστατικά που υπονομεύουν το κύρος της, θα έπρεπε να προβλεφθεί η συμμετοχή, στις πειθαρχικές διαδικασίες, προσώπων εγνωσμένου κύρους και εμπειρίας, όπως δικαστών ή μελών του Νομικού Συμβουλίου του Κράτους.

Συνεχίζω με τις παραγράφους 8 και 10 του άρθρου 78 του νομοσχεδίου, όπου προβλέπεται η όχι υποχρεωτική, αλλά δυνητική τοποθέτηση πολιτικού προσωπικού και ειδικά διπλωματούχων μηχανικών. Είναι προφανές ότι, για λόγους αποτελεσματικής λειτουργίας των Υπηρεσιών, θα πρέπει στις θέσεις αυτές να τοποθετούνται αποκλειστικά έμπειροι διπλωματούχοι μηχανικοί. Αλλιώς, υπάρχει σοβαρός κίνδυνος υπονόμευσης της λειτουργίας των Υπηρεσιών αυτών, λόγω έλλειψης σχετικής κατάρτισης. Είναι αυτονόητο ότι η μελέτη και η επίβλεψη των κτιριολογικών προγραμμάτων της Ελληνικής Αστυνομίας θα πρέπει να γίνεται μόνο από διπλωματούχους μηχανικούς.

Η ισοτιμία της Σχολής με τα ΑΕΙ, που περιγράφεται στο άρθρο 106, είναι μάλλον κενό γράμμα εξαιτίας των προσόντων του Επιστημονικού Συμβουλίου του άρθρου 114. Θεωρούμε ότι δεν νοείται να είναι μέλη του Επιστημονικού Συμβουλίου πρόσωπα που στερούνται διδακτορικού διπλώματος.

Επίσης, δεν διευκρινίζεται στον νόμο αν θα υπάρχει εποπτεία της Εθνικής Αρχής Ανώτατης Εκπαίδευσης επί της Αστυνομικής Ακαδημίας, ώστε να πιστοποιείται η ακαδημαϊκή επάρκεια των Προγραμμάτων που προσφέρει η Σχολή αυτή. Το γεγονός ότι τα μεταπτυχιακά Προγράμματα, που αναφέρονται στα άρθρα 128 και 138, δεν θα γίνονται από την ίδια τη Σχολή, αλλά μόνο σε συνεργασία με άλλα ΑΕΙ, αποτελεί μία ένδειξη ότι δεν θα έχουμε να κάνουμε με ένα τυπικό ΑΕΙ.

Αναφορικά με την εφαρμογή του κατ’ οίκον περιορισμού και του εντοπισμού των κινήσεων με ηλεκτρονική επιτήρηση, που προβλέπεται στο άρθρο 181, θεωρούμε ότι ο θεσμός είναι προβληματικός για δύο λόγους.

Πρώτα από όλα, δεν διευκρινίζεται ποια θα είναι τα δεδομένα που θα συλλέγονται κατά τη διάρκεια της επιτήρησης. Θα γίνεται ηχητική, αλλά και οπτική παρακολούθηση του επιτηρούμενου; Θα καταγράφονται οι συνομιλίες του με όσους μένουν μαζί του, με τη σύζυγό του, με τα παιδιά του;

Επίσης, δεν διευκρινίζεται ποιος φορέας θα κάνει την ηλεκτρονική επιτήρηση. Υπάρχει περίπτωση να αναλάβουν εργολάβοι ιδιώτες την ηλεκτρονική επιτήρηση;

Προχωράω στη διάρκεια των συμβάσεων των εποχικών πυροσβεστών. Στην ακρόαση των φορέων, οι εκπρόσωποι των εποχικών πυροσβεστών ζήτησαν να προβλεφθεί ότι η διάρκεια των συμβάσεων θα ανέρχεται στους 12 μήνες. Νομίζουμε ότι πρόκειται για ένα δίκαιο αίτημα που θα ωφελήσει την έγκαιρη στελέχωση και την αντιμετώπιση των αναγκών της επόμενης αντιπυρικής περιόδου.

Επίσης, θεωρούμε ότι θα είναι σκόπιμο να εισαχθεί και ένα νομικό καθεστώς που θα προβλέπει την αυτόματη επαναπρόσληψη, χωρίς ιδιαίτερες διατυπώσεις των εποχικών πυροσβεστών της προηγούμενης περιόδου, ενώ η χρονοβόρα διαδικασία των προκηρύξεων να περιορίζεται αποκλειστικά και μόνο για την κάλυψη των κενών που θα προκύπτουν λόγω μη αποδοχής της επαναπρόσληψής τους.

Είναι πολύ εύλογο αίτημα που αντιμετωπίζει με έναν τρόπο αποτελεσματικό και ευέλικτο την ανάγκη αντιμετώπισης της επόμενης αντιπυρικής περιόδου, διαφορετικά η Κυβέρνηση θα έχει να κάνει με την ευθύνη της μη έγκαιρης προετοιμασίας. Βέβαια, ορθότερη και αναγκαιότερη θα ήταν η αντιμετώπιση με την μόνιμη πρόσληψη προσωπικού.

Η διάταξη του άρθρου 19 προβλέπει τη μετάθεση του χρόνου απόδοσης του βαθμού του Πυροσβέστη και ειδικότερα, προβλέπει ότι ο βαθμός δεν αποδίδεται κατά τη συμπλήρωση της πενταετούς θητείας, αλλά σε μεταγενέστερη ημερομηνία που ορίζει ο νόμος. Πρόκειται για μία διάταξη που απλά αποθαρρύνει τους συμβασιούχους πυροσβέστες, οι οποίοι, δικαίως, το εκλαμβάνουν ως εμπαιγμό. Η σχετική διάταξη θεωρούμε ότι θα έπρεπε να αποσυρθεί.

Κλείνοντας, θα ήθελα να σας ζητήσω να τοποθετηθείτε επί των θεμάτων που έθεσα.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει η Ειδική Αγορήτρια της Κ.Ο. «Πλεύση Ελευθερίας -Ζωή Κωνσταντοπούλου», κυρία Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «Πλεύση Ελευθερίας -Ζωή Κωνσταντοπούλου»):** Θα επιμείνω, όπως και στην προηγούμενη συνεδρίαση, ότι είναι εξόχως προβληματικό να μην εμφανίζεται ο κύριος Χρυσοχοΐδης ακόμα και στην 4η συνεδρίαση, ενώ έχει ήδη υποσχεθεί από την 1η συνεδρίαση της Επιτροπής, ότι θα απαντήσει σε όλα τα θέματα τα οποία θίξαμε. Δυστυχώς, για άλλη μια φορά είναι απών. Στο μεταξύ στη διάρκεια συζήτησης ενός νομοσχεδίου 475 σελίδων, ένα βιβλίο ολόκληρο μαζί με την ανάλυση συνεπειών ρύθμισης και τις Εκθέσεις του Γενικού Λογιστηρίου του Κράτους, 213 άρθρων, σε αυτή τη συζήτηση ενός τέτοιου νομοσχεδίου, ο Υφυπουργός λόγω ανασχηματισμού αντικαθίσταται από τον παρόντα Υφυπουργό, τον κ. Λαμπρόπουλο και σε αυτό το σχήμα Κυβέρνησης, με την παρουσία του κ. Βορίδη, βρισκόμαστε να συζητάμε σήμερα και πάλι στην 4η συνεδρίαση, χωρίς να έχουμε, ουσιαστικά, καμία τοποθέτηση.

Στον χρόνο αυτό, ωστόσο, ο κατάλογος των διεθνών εκθέσεων που εμφανίζουν την υποχώρηση, την τραγική υποχώρηση του κράτους δικαίου στη χώρα μας, μεγαλώνει δραματικά. Κι αυτό συμβαίνει με την υπογραφή της Νέας Δημοκρατίας, της Κυβέρνησης σας, διότι άλλη μία έκθεση των τελευταίων ημερών της Civil Liberties Union for Europe με συμμετοχή της Inter Alia, περιγράφει πως μία σειρά θεσμών υποχωρούν και παραπαίουν στην Ελλάδα.

Ξέρετε, μεταξύ άλλων, τι θίγει; Ότι οι νομοθετικές διαδικασίες στερούνται διαφάνειας. Πώς να μη συμβαίνει αυτό με αυτή τη διαδικασία, όταν στους φορείς δεν συγκαταλέγετε όσους σας κατήγγειλαν ότι δεν τους προκαλέσετε, όπως είναι η Εθνική Επιτροπή Δικαιωμάτων του Ανθρώπου. Όπως και άλλοι φορείς, επίσης, παρέλειψαν να τοποθετηθούν σε ερώτησή μου, αν ήταν επαρκής ο χρόνος για τη συζήτηση αυτού του νομοσχεδίου. Και η έκθεση αυτή, εκτός από το ότι θίγει ότι οι νομοθετικές διαδικασίες στερούνται διαφάνειας, μιλά και για την πρόσβαση στη δημόσια πληροφορία που εμποδίζεται από την πολυπλοκότητα. Πώς να μην συμβαίνει αυτό, γιατί πώς είναι δυνατόν κανείς να αντιληφθεί τι μπορεί να λέει και να κρύβει η κάθε διάταξη εδώ ή τι μπορεί, επίσης, να παραλείπει, επιμελώς, να πει;

Σύμφωνα με την ίδια έκθεση παρατηρείται, επίσης, μια σταδιακή συρρίκνωση του πολιτικού και ακτιβιστικού χώρου λόγω κατασταλτικών ρυθμίσεων, λόγω αγωγών SLAPS που στοχεύουν ακτιβιστές, λόγω αστυνομικής βίας κατά ειρηνικών διαδηλώσεων και νομική όχληση υπερασπιστών των ανθρωπίνων δικαιωμάτων.

Μια τέτοια συζήτηση και είχε ο κ. Υπουργός, που επιμελώς αρνείται να έρθει στην Επιτροπή, αλλά παρέστη με την πρόσκληση της Προέδρου μας, της Ζωής Κωνσταντοπούλου, τη Δευτέρα, σε απάντηση σε σχετική επίκαιρη ερώτηση για την αστυνομική βία. Παρέστη, λοιπόν, εκεί και δήλωσε ότι ως πολιτικός προϊστάμενος, σε σχέση με την καταστολή και τη βία, δεν είναι υπεύθυνος για τα επιχειρησιακά σχέδια της Ελληνικής Αστυνομίας. Πάντως, αναζητά τρόπους, μέσα από την πραγματικότητα, να γίνεται ως Κυβέρνηση καλύτερη και αποτελεσματικότερη. Το πραγματικό που επιζητάτε για εμάς ωστόσο, κάθεται μεγαλοπρεπώς σε έναν θρόνο, που για πολλά έτη δομήθηκε, στην ίδια την ονομασία του Υπουργείου, του Υπουργείου που καταθέτει το παρόν σχέδιο νόμου. Ανάμεσα στη λέξη «προστασία» και στη λέξη «πολίτη».

Ανατρέξαμε και άλλες φορές, επ’ ευκαιρία συζήτησης και άλλων σχεδίων νόμων, σε παλαιότερα, παράνομα επιεικώς, συμβάντα, για να καταδείξουμε και να καταγγείλουμε αυτά που συμβαίνουν. Ακόμα και αν η κόπωση από τον καταιγισμό εγκληματικών συμπεριφορών που τυραννάει την καθημερινή ζωή μας. Ακόμα κι αν φορές δραστηριοποιείται ο αμυντικός μηχανισμός του εγκεφάλου μας και προσπαθεί να μας κάνει να αποστρέψουμε το πρόσωπο από την ασχήμια, να μας καταλάβει η παρηγοριά της λησμοσύνης, να ξεχαστούμε, να ανασάνουμε. Πρόσφατα, νωπά, καθημερινά αποτρόπαια κρούσματα υπάνθρωπης συμπεριφοράς πραιτοριανών της εξουσίας, δεν μας το επιτρέπουν.

Κατά τον παλλαϊκό ξεσηκωμό, λοιπόν, τόσο της 28.2.2025 όσο και της 7.3.2025, είδαμε τυχαία συλλήψεις από την Ελληνική Αστυνομία. Αστυνομικές δυνάμεις καταγράφηκαν από κάμερες να κάνουν συχνά προσαγωγές ανθρώπων τυχαία μέσα από το πλήθος, χωρίς οι προσαχθέντες να έχουν επιτεθεί ή στραφεί κατά των ματ. Είδαμε αστυνομικούς να επιτίθενται σε διαδηλωτές που περπατούσαν με γυρισμένη την πλάτη στα ματ και τελικά να προσαγάγουν ένα άτομο. Είδαμε πως προσήχθησαν δύο άτομα, τυχαία ανάμεσα σε πολλούς, όταν τα ματ θέλησαν να εκκενώσουν τη Βασιλίσσης Αμαλίας, την ημέρα του συλλαλητηρίου της 7ης Μαρτίου.

Πέρασαν από τον ανακριτή δέκα άνθρωποι, που είχαν προσαχθεί λίγες ώρες πριν την πρωτοφανή σε όγκο συγκέντρωση της 28ης Φεβρουαρίου. Οι προσαγωγές τους μετατράπηκαν σε συλλήψεις και έμειναν στα κρατητήρια για 5 ημέρες. Τα δέκα άτομα συνελήφθησαν στις 10.30 το πρωί της 28ης Φεβρουαρίου, περίπου μισή ώρα πριν τη συγκέντρωση του Συντάγματος και ενώ βρισκόμασταν στην οδό Τζαβέλα στα Εξάρχεια. Σύμφωνα με αυτόπτες μάρτυρες, στο σημείο βρίσκονταν περίπου 100 άνθρωποι που κινούνταν προς το Σύνταγμα, όταν έσπευσαν δυνάμεις της αστυνομίας περικυκλώνοντάς τους, προκειμένου να πραγματοποιήσουν ελέγχους.

Κατά τον σωματικό έλεγχο, δεν βρέθηκε τίποτα σε κάποιον από τους συγκεντρωμένους και ενώ επρόκειτο να αφεθούν ελεύθεροι για να αποχωρήσουν, οι αστυνομικοί εντόπισαν σε ένα παρτέρι που βρισκόταν σε κοντινή απόσταση ένα σακίδιο με δέκα βόμβες μολότοφ, το οποίο κατά την κατάθεση των αστυνομικών βρέθηκε επιμελώς κρυμμένο στο παρτέρι. Η ανακρίτρια αποφάσισε πως όλοι τους πρέπει να αφεθούν ελεύθεροι, χωρίς κανέναν περιοριστικό όρο, που σημαίνει έλλειψη ενδείξεων ενοχής.

Είδαμε ημιευγενή αστυνομικό των ματ να λέει σε ένα μπουκέτο από κορίτσια, δροσερά κορίτσια ή θα φύγετε ή θα σας συλλάβουμε. Από πού πηγάζει αυτή η εξουσία του αστυνομικού; Του απώτερου προϊσταμένου του, του Υπουργού Προστασίας του Πολίτη που λείπει, του ίδιου του Πρωθυπουργού; Από πού διώχνουν τα παιδιά μας και σε ποιον ανήκει η πλατεία Συντάγματος, οι δρόμοι και τα πεζοδρόμια της χώρας; Με την απειλή σύλληψης, με χημικά, με καταστολή, με αύρες. Πώς νομιμοποιείται ο Έλληνας αστυνομικός σε αυτές τις έκνομες ενέργειες και πώς αυτά τα φαινόμενα θα εκλείψουν με την κατ’ επίφαση αναδιάρθρωση και αναβάθμιση της Ελληνικής Αστυνομίας.

Θέλετε να μας εξηγήσετε, λοιπόν, πώς θα γίνετε καλύτεροι και αποτελεσματικότεροι; Από ποιον εμποδίστηκαν οι αστυνομικές δυνάμεις να συλλάβουν, εκείνον που σε πάρα πολλά βίντεο θεάται να σπάει ανενόχλητος τα μάρμαρα έξω από το ξενοδοχείο Μεγάλη Βρετανία και μάλιστα, έχει τέτοια ακλόνητη βεβαιότητα ότι κανείς δεν θα τον πειράξει, που δεν κοίταζε καν γύρω του. Μόνο προσηλωμένος και με σταθερό τρόπο, χωρίς να εκπέμπει φόβο από τη γλώσσα του σώματος, συνέχιζε το έργο για το οποίο είχε προδιαγράψει την πορεία του. Μετά από αυτή την έκνομη ενέργεια, συνέχισε ανενόχλητος προς το Ελληνικό Κοινοβούλιο και τον αύλειο χώρο, εκτοξεύοντας τα σπασμένα κομμάτια.

Άκουσα τον κ. Χρυσοχοΐδη, σε απάντηση στη Ζωή Κωνσταντοπούλου, τη Δευτέρα, να λέει για την υπόθεση της Μαρφίν. Είπε πως είναι μια κηλίδα για τη δημοκρατία και θεωρεί υποχρέωσή σας να φτάσετε την υπόθεση αυτή μέχρι τέλους. Έχουν περάσει 15 χρόνια από τότε. Τα τελευταία έξι χρόνια, κυβερνάτε. Γιατί πιστεύετε ότι πρέπει να αποδεχθούμε ως ειλικρινή μια τέτοια δήλωση, όταν καμία πρόοδος στην αποκάλυψη των ενόχων και στην εξιχνίαση του εγκλήματος δεν έχει συμβεί ακόμα. Όταν ακόμα και η οικογένεια του Χρήστου Χρονόπουλου, που έμεινε ανάπηρος από άγριο ξυλοδαρμό αστυνομικών, 18 χρόνια μετά δεν έχει δικαιωθεί. Ο βασανισμός συνέβη το έτος 2007, στο αστυνομικό τμήμα Καλλιθέας. Έκτοτε, έμεινε ανάπηρος, μέχρι που, το έτος 2023, απεβίωσε.

Η δίκη που έγινε σε πρώτο βαθμό, μάλιστα, το 2015, καταδίκασε τους αστυνομικούς, τον αξιωματικό υπηρεσίας και τον φρουρό κρατητηρίων, αντίστοιχα, σε 8ετή κάθειρξη με αναστολή. Στο Εφετείο, αναγνωρίστηκαν στους κατηγορούμενους ελαφρυντικά προτέρου εντίμου βίου και η ποινή περιορίστηκε σε 3 έτη φυλάκισης με αναστολή.

Πάμε στο πέμπτο μέρος, όπου αναφύονται ζητήματα του Πυροσβεστικού Σώματος, παραγνωρίζοντας επιδεικτικά όσα με αγωνιώδεις προσπάθειες διεκδικεί ο κλάδος εκείνων που εργάζονται σε ακραία και ακραία επικίνδυνες συνθήκες όλο τον χρόνο, χωρίς εξοπλισμό, χωρίς υποδομές, χωρίς σεβασμό και ανταπόκριση του κράτους, διά της ηγεσίας του Υπουργείου Προστασίας του Πολίτη οσάκις έγινε προσπάθεια ακρόασης και συζήτησης των προβλημάτων των πυροσβεστών και κατ’ επέκταση της ίδιας της κοινωνίας.

Το Πανελλήνιο Σωματείο Συμβασιούχων Πυροσβεστών που δεν καλέσατε, ανάμεσα σε άλλους φορείς, έχει επικοινωνήσει στην κοινωνία ότι με το παρόν νομοσχέδιο, αγνοήσατε πλήρως τις δεσμεύσεις της πολιτικής ηγεσίας στη συνάντησή σας, της 6ης Νοεμβρίου 2024, οπότε και δεσμευτήκατε πως παρά την έκδοση νέας προκήρυξης για εποχικούς πυροσβέστες θα υπάρξει υπέρ μοριοδότηση των εποχικών πυροσβεστών και κανένας δεν θα χάσει την θέση του κατά παράβαση των υπεσχημένων, αυτό που καταγγέλλουν και βλέπουμε είναι ότι η μοριοδότηση έχει μείνει η ίδια, δηλαδή όπως στις προκηρύξεις των ετών 2019 και 2020.

Ποιον λόγο έχετε να μην αναθεωρούνται άμεσα οι όροι μοριοδότησης λαμβάνοντας υπόψη ότι τα δεδομένα υπό τα οποία υλοποιήθηκε η προκήρυξη 2019 – 2020 είναι σαφώς διαφορετικά; Κάτω από τις παρούσες συνθήκες, περισσότεροι από 1.300 εποχικοί πυροσβέστες με προϋπηρεσία ακόμα και 6 ετών θα βρεθούν εκτός υπηρεσίας και ειδικότερα όσοι έχουν την ιδιότητα οδηγού.

Σας καλούμε, συνεπώς, να επαναπροσδιορίσετε τις προϋποθέσεις παραμονής στο Σώμα των Πυροσβεστών όλων των εποχικών πυροσβεστών που ηρωικά φέρουν επί σειρά ετών με την πολύτιμη εμπειρία τους και να εισακούσετε τα δίκαια αιτήματά τους. Η Πολιτεία και η κοινωνία τους χρειαζόμαστε. Η συνεισφορά τους στις επικίνδυνες καταστάσεις που βιώνουμε όλη την περίοδο του έτους από την αιτία της κλιματικής αλλαγής και της αλόγιστης και άμετρης επέμβασης του ανθρώπου στο περιβάλλον παντοιοτρόπως είναι απολύτως αναγκαία και κρίσιμη για όλους τους λόγους.

Περιμένουμε τον Υπουργό να έρθει να τοποθετηθεί ακόμα και σε αυτή την εκπνοή του χρόνου της τέταρτης συνεδρίασης. Σαφώς, θα ήθελα να αντικρούσω τις αιτιάσεις που έχουν να κάνουν με την πρόληψη για την οποία γίνεται λόγος τα θύματα ενδοοικογενειακής βίας στο άρθρο 25 περί κοινωνικής αστυνόμευσης και στο θέμα της αποτροπής κινδύνου και δευτερογενούς θυματοποίησης των θυμάτων έμφυλης βίας, σε όσα είπε στο πλαίσιο της απάντησής του στη Ζωή Κωνσταντοπούλου, αλλά ο χρόνος πιέζει και θα αναφερθώ πολύ ενδεικτικά μόνον στο γεγονός ότι, δυστυχώς, δεν υπάρχει όχι μόνον πρόληψη και κατ’ επίφαση αναφέρθηκε στο safe houses και σε κάποιους τρόπους τέλος πάντων λειτουργίας του panic button ενός άλλου τρόπου αντιμετώπισης των συμβάντων μετά τη δολοφονία της Κυριακής Γρίβα, που πράγματι έχει αλλάξει κάτι, ενώ μέχρι τη δολοφονία της Κυριακής Γρίβα, υπήρχε μια κατεύθυνση να μην σχηματίζονται δικογραφίες και να φεύγουν τα θύματα από τα αστυνομικά τμήματα.

Στη συνέχεια, σχηματίζονται δικογραφίες πολύ πιο γρήγορα και αυτό σίγουρα θα μπορείτε να το αποδώσετε με στατιστικά στοιχεία. Στην πραγματικότητα, όμως, ουδέν εισφέρει αυτό, διότι τόσο στην περίπτωση που επιβάλλονται περιοριστικοί όροι στους κακοποιητέςαυτοί οι περιοριστικοί όροι είναι κάτι που τους εμποδίζει για πολύ λίγο διάστημα να παραμείνουν μακριά από τα θύματά τους.

Ακόμη και αν παραβιαστούν οι περιοριστικοί όροι, αυτό είναι κάτι που πρέπει να το αποδείξει το ίδιο το θύμα, δεν υπεισέρχεται εκεί η αστυνομία, δεν υπάρχει κοινωνικός λειτουργός, δεν λειτουργεί ένα σύστημα που θα έπρεπε να λειτουργεί, έτσι όπως έχει κυρωθεί από τη χώρα μας με τη Σύμβαση της Κωνσταντινούπολης από το 2011.

Συνεχίζει το κράτος, που είναι ανύπαρκτο στην πραγματικότητα σε επίπεδο προστασίας των θυμάτων και αυτό φαίνεται και μέσα από τα παραδείγματα της μητέρας της Ερατούς, που πάρα πολλές φορές έχει βγει στα μέσα και καταγγέλλει ότι έξι χρόνια μετά την δολοφονία της κόρης της, δεν είχε καμία συνδρομή ούτε ψυχολογική υποστήριξη, ούτε τα ανήλικα παιδιά λαμβάνουν μία τέτοια υποστήριξη, ούτε οικονομική υποστήριξη στα άπειρα δικαστήρια που έχουν δημιουργηθεί, αλλά και από πολλές άλλες καταγγελίες των οικογενειών των δολοφονημένων γυναικών από γυναικοκτονίες, οι οποίες παραμένουν, δυστυχώς, χωρίς τη συνδρομή του κράτους και χωρίς τη βοήθεια που θα έπρεπε να έχουν σύμφωνα με όσα ορίζει η Σύμβαση της Κωνσταντινούπολης και σύμφωνα με όσα μας έχει καλέσει, επίσης, η Ανεξάρτητη Αρχή που παρακολουθεί την εφαρμογή της Σύμβασης της Κωνσταντινούπολης στη χώρα μας, της GREVIO, η οποία μας καλεί σε συμμόρφωση και, σε περίπτωση που σε ενάμιση χρόνο από τώρα, δεν έχουμε καταλήξει σε συμμόρφωση, θα υποστούμε όσα υφιστάμεθα, όταν κινείται η διαδικασία επί παραβάσει από την Ευρωπαϊκή Ένωση και σε μια τέτοια περίπτωση φυσικά αυτό δεν είναι κάτι που επενεργεί με αρνητικό τρόπο στην Κυβέρνηση οπωσδήποτε, επενεργεί, όμως, στους φορολογούμενους Έλληνες πολίτες, διότι πληρώνουμε τα πρόστιμα.

Η εικόνα που θέλετε να παρουσιάσετε, συνεπώς, και μέσα από τις απαντήσεις που έδωσε ο Υπουργός ακόμα και σ’ αυτό το πλαίσιο της απάντησής του στην επίκαιρη ερώτηση της Προέδρου μας, είναι μια εικόνα η οποία απέχει πάρα πολύ από την πραγματικότητα. Τα safe houses, στην πραγματικότητα, λειτουργούν για πάρα πολύ λίγο ως προστατευτικό μέσο για τη γυναίκα θύμα, υπάρχουν οι ξενώνες, οι οποίοι, επίσης, σε άθλιες συνθήκες και με πάρα πολλούς περιορισμούς και προϋποθέσεις δέχονται ένα μέρος των θυμάτων ενδοοικογενειακής βίας και οι εναλλακτικές που προτείνονται, ακόμα και μέσα από το άρθρο 52 της Σύμβασης της Κωνσταντινούπολης δεν γίνονται από το ελληνικό κράτος αποδεκτές. Δεν καταλαβαίνω τους μορφασμούς σας, κύριε Βορίδη.

Εν πάση περιπτώσει, περαιώνω τη δική μου εισήγηση λέγοντας ότι τα Γραφεία Αντιμετώπισης Ενδοοικογενειακής Βίας εάν είναι 65, όπως μας είπε ο κ. Χρυσοχοΐδης, σε όλη τη χώρα σίγουρα δεν εξυπηρετούν το τελευταίο ορεινό χωριό της Ελλάδας, είναι πάρα πολύ λίγα, σίγουρα οι αστυνομικοί μας δεν είναι εκπαιδευμένοι, σίγουρα υπάρχουν τρόποι να το δείτε με έναν άλλο προσανατολισμό στην εκπαίδευση των αστυνομικών, στην συνδρομή δικηγόρων, όπως, επίσης, της Αρχής Προστασίας Παιδιών, κοινωνικών λειτουργών, της Υπηρεσίας Προστασίας Ανηλίκων σωρευτικά όταν υπάρχουν τέτοια ζητήματα ενδοοικογενειακής βίας και περιμένουμε μία ουσιαστική συζήτηση για την έμφυλη βία, που μέχρι τώρα αρνείστε πεισματικά να κάνετε και σας καλούμε σε αυτό η Πλεύση Ελευθερίας κατ’ επανάληψη και για μία ακόμη φορά.

**ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών)**: Τον λόγο έχει ο Ειδικός Αγορητής της Κοινοβουλευτικής Ομάδας «ΣΠΑΡΤΙΑΤΕΣ», κ. Πέτρος Δημητριάδης.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»)**: Κύριοι Υπουργοί, κυρίες και κύριοι συνάδελφοι, βρισκόμαστε αισίως τις τελευταία συνεδρίαση της Επιτροπής ενός νομοσχεδίου το οποίο ρυθμίζει ζητήματα όπως αναδιάρθρωση της Ελληνικής Αστυνομίας, αλλάζει κάποια πράγματα στο σωφρονιστικό κώδικα και, επίσης, προσπαθεί να αντιμετωπίσει και το θέμα των εποχικών πυροσβεστών.

Θα ήθελα να πω κάτι. Η προσωπική μου φιλοσοφία, αλλά και της Κοινοβουλευτικής Ομάδας, είναι η εξής. Όταν έρχεται ένα νομοσχέδιο, εμείς πάντα επιφυλασσόμεθα, διότι, πρώτον, περιμένουμε να ακούσουμε πώς θα τοποθετηθούν οι φορείς και, βέβαια, περιμένουμε να ακούσουμε τι θα προκύψει κατά τις συνεδριάσεις. Πολλές φορές, ξέρετε, στις συνεδριάσεις προκύπτουν ζητήματα που δεν τα έχουμε με την πρώτη ανάγνωση. Οπότε, περιμένουμε να δούμε τι θα γίνει στην πορεία. Θέλουμε, επίσης, να δούμε ένα νομοσχέδιο, όταν εφαρμόζεται, τι θέματα ρυθμίζει, τι αντιμετωπίζει και τι όχι.

Αναφορικά, λοιπόν, με το παρόν νομοσχέδιο, θα ήθελα να πω τα εξής. Το νομοσχέδιο τιτλοφορείται «Αναδιάρθρωση της Ελληνικής Αστυνομίας». Αφήνει, όμως, έξω, όπως είχα πει στην πρώτη ανάγνωση, πολλά θέματα σοβαρά που αφορούν την Ελληνική Αστυνομία. Πρώτον, την εκπαίδευση των αστυνομικών στα όπλα, είναι πολύ σημαντικό, μου το έχουν πει πάρα πολλοί αστυνομικοί. Δυστυχώς σήμερα – αυτό μου το έχουν μεταφέρει αστυνομικοί – όταν ένας αστυνομικός κάνει εκπαίδευση στα όπλα του προμηθεύει η υπηρεσία μόνο 50 φυσίγγια. Είναι λίγος ο αριθμός. Μιλάμε για αστυνομικούς που θα κληθούν να αντιμετωπίσουν υπόκοσμο που έχει, δυστυχώς, μεγάλη δύναμη πυρός, έχει εμπειρία στα όπλα γιατί ξέρετε εκεί δεν υπάρχουν περιορισμοί, ασκούνται συνεχώς και απεριόριστα και, κυρίως, έχει πάρα πολύ καλή οργάνωση, έχει πάρα πολύ μεγάλη πρόσβαση, αφού, δυστυχώς έχουμε δίκτυα παράνομων πυρομαχικών και όπλων από γειτονικές χώρες που τους προμηθεύουν καλάσνικοφ, χειροβομβίδες και διάφορα άλλα οπλικά συστήματα. Εγώ, λοιπόν, θα ήθελα να πω το εξής. Θα ήθελα οι αστυνομικοί να έχουν μια καλύτερη κατάρτιση στον οπλισμό, όχι να γίνουν σερίφηδες της άγριας δύσης και να πυροβολούν με το παραμικρό, αλλά να έχουν μια κατάρτιση ώστε να γνωρίζουν πώς να χειρίζονται το όπλο. Είναι πάρα πολύ σημαντικό για εμάς.

Δεύτερον- το είπαν και άλλοι συνάδερφοι- δεν ρυθμίζεται η ορθότερη κατανομή μεταξύ πολιτικού Προσωπικού και ένστολου Προσωπικού. Εμείς θα θέλαμε το πολιτικό Προσωπικό να αναλαμβάνει πολλές γραφειοκρατικές διαδικασίες και οι ένστολοι να πηγαίνουν σε μάχιμες Υπηρεσίες, στο δρόμο δηλαδή, στην περιπολία, εκεί που τους θέλει ο πολίτης. Αυτό είναι πάρα πολύ σημαντικό, δεν ρυθμίζεται επαρκώς στο νομοσχέδιο.

Ένα άλλο ζήτημα, που δεν ρυθμίζεται, είναι η νομική προστασία των αστυνομικών. Οι αστυνομικοί πρέπει να έχουν ειδική νομική προστασία, όπως έχουν όλοι οι δημόσιοι υπάλληλοι.

Άλλο θέμα σημαντικό είναι τα ψυχομετρικά τεστ και η ψυχολογική υποστήριξη των αστυνομικών. Πρέπει να υπάρχει τηλεφωνική γραμμή, όμως, να έχουν και μια κατάλληλη ψυχολογική υποστήριξη, διότι ο αστυνομικός είναι ένας άνθρωπος που υφίσταται μεγάλο στρες, μεγάλη πίεση, σε διαδηλώσεις ακούνε φραστικές επιθέσεις, ύβρεις και θα πρέπει, λοιπόν, ο αστυνομικός να αξιολογείται με ψυχομετρία, να ξέρουμε, αν αυτός ο άνθρωπος έχει την ψυχραιμία να αντιμετωπίσει ένα περιστατικό, γιατί ξέρετε καμιά φορά, συσσωρεύεται ο θυμός και άλλα πράγματα και πρέπει κάπως να ξεσπάσει και πρέπει να το γνωρίζουμε αυτό. Δεν λέω, ότι όλοι οι αστυνομικοί είναι επικίνδυνοι, αλλά πρέπει να το γνωρίζουμε, πρέπει να είναι σε μια κατάλληλη ψυχολογική κατάσταση.

Άλλο σοβαρό ζήτημα, που επίσης έχει τεθεί από αστυνομικούς, είναι ότι πάρα πολλοί ένστολοι αξιωματικοί, όταν αποφοιτούν από τις Σχολές της Αστυνομίας, πηγαίνουν απευθείας σε γραφείο. Πολλοί, λοιπόν, αστυνομικοί μου μεταφέρουν, ότι πρέπει όλοι οι απόφοιτοι των Σχολών της Αστυνομίας, να πηγαίνουν απευθείας σε μάχιμες θέσεις και όχι σε γραφεία, γιατί εκεί τους χρειάζεται ο πολίτης και εκεί θα αποκτήσουν την κατάλληλη εμπειρία από τα περιστατικά που θα αντιμετωπίσουν στο μέλλον ως αστυνομικοί.

Είναι μια σειρά από θέματα τα οποία δεν τα έχουμε λύσει στο νομοσχέδιο επαρκώς, θα θέλαμε να υπάρξει κάποια νομοθετική παρέμβαση, διότι η Ελληνική Αστυνομία, για να είναι αποτελεσματική, θα πρέπει να λύσει αυτά τα ζητήματα και είχα πει και στην πρωτολογία μου και το λέω και τώρα, ναι, υπάρχουν περιστατικά αστυνομικής αυθαιρεσίας, συμφωνούμε, θα πρέπει να πατάσσονται, συμφωνούμε, όμως, υπάρχουν και οι αστυνομικοί που είναι δίπλα στον πολίτη, οι αστυνομικοί που κάνουν περιπολίες, οι αστυνομικοί που έχουν σκοτωθεί- είχα πει την προηγούμενη φορά, ότι έχουν σκοτωθεί από 1984, 154 αστυνομικοί εν ώρα καθήκοντος, 154 σε 41 χρόνια. Είναι μεγάλος ο «φόρος αίματος» που έχει πληρώσει η Αστυνομία.

Για εμάς, λοιπόν, προσωπικά, θα πρέπει να τα βλέπουμε όλα και όχι μόνο ότι η Ελληνική Αστυνομία είναι εναντίον του πολίτη, αλλά και εμείς να κάνουμε τέτοιες παρεμβάσεις, ώστε να τη βάλουμε δίπλα στον πολίτη, εμείς αυτή την Αστυνομία θέλουμε, δίπλα στον πολίτη, όχι εναντίον του βασικά.

Επίσης, βλέπουμε πάρα πολύ μεγάλη διάρθρωση σε πάρα πολλές αστυνομικές Υπηρεσίες, όμως- ειπώθηκε και από άλλους συναδέλφους- τι θα συμβεί με την ύπαιθρο; Δυστυχώς, υπάρχει μεγάλο θέμα στην ύπαιθρο με την εγκληματικότητα, που είναι μεγάλη, ειδικά δε σε παραμεθόριες περιοχές, είναι μεγάλο το θέμα. Γνωρίζω, ότι στην ελληνοαλβανική μεθόριο υπάρχουν πάρα πολλά προβλήματα, τι θα συμβεί εκεί σε αυτές τις περιοχές; Είναι ένα σοβαρό ζήτημα και θα πρέπει να το λύσει η ελληνική Πολιτεία και μάλιστα άμεσα.

Τέλος, θα ήθελα να πω ότι και εμείς θέλουμε να υπάρχουν κάποιες εναλλακτικές μορφές έκτισης των ποινών, να υπάρχει επιτήρηση με βραχιολάκι, και αυτό είναι επιτακτικό, διότι, δυστυχώς, αυτή τη στιγμή, έχουμε υπερκορεσμό στα Σωφρονιστικά Καταστήματα και, όπως πολύ καλά γνωρίζετε, το έχουμε πει και σε άλλες συνεδριάσεις, το ξέρει και ο κ. Κωνσταντινίδης που είναι Πρόεδρος της Επιτροπής Σωφρονισμού, η Ελλάδα, δυστυχώς, κάθε χρόνο, δέχεται πάρα πολλές ποινές, χρηματικά πρόστιμα, διότι δυστυχώς, δεν τηρούνται οι ανθρώπινες συνθήκες έκτισης στις φυλακές. Είναι μεγάλο πρόβλημα, υπάρχει υπερκορεσμός, υπάρχει έλλειψη κτιριακών εγκαταστάσεων και αυτό θα πρέπει να το λύσουμε.

Επίσης, θα πρέπει να τονιστεί ιδιαίτερα και ο ρόλος της εκπαίδευσης στους κρατούμενους- πολλοί κρατούμενοι επιμορφώνονται, ώστε να μπορούν να επανενταχθούν στην κοινωνία- εμείς δεν θεωρούμε, ότι όποιος μπαίνει στη φυλακή είναι ένας «καμένος», που έχει τελειώσει και δεν μπορεί να επανενταχθεί, εμείς θέλουμε μια ομαλή παρένθεση, που αυτό μπορεί να γίνει μέσω της εκπαίδευσης στο Σωφρονιστικό σύστημα.

Τέλος, θα ήθελα να πω κάποια πράγματα για τους εποχικούς πυροσβέστες. Ναι, είναι θετικό ότι αυξάνεται η αντιπυρική περίοδος για 8 μήνες, είναι θετικό πως θέλετε να προσλάβετε άτομα, όμως θα πρέπει να υπάρξει κάποια τάση μονιμοποίησης Προσωπικού. Δηλαδή, αυτοί οι άνθρωποι αποτελούν αναπόσπαστο κομμάτι της Πυροσβεστικής, ας μονιμοποιήσουμε κάποιους, έχει μεγάλα κενά η Πυροσβεστική.

Επίσης, θα θέλαμε να δούμε το θέμα της γραφειοκρατίας. Αυτοί οι άνθρωποι θα μπορέσουν από 1η Απριλίου να πάνε στη θέση τους, θα μπορέσουν να εκπαιδευτούν κατάλληλα ή θα έχουν πρόβλημα και θα καθυστερήσουν να τοποθετηθούνε; Είναι σοβαρό ζήτημα. Θέλουμε, επίσης, να πούμε ότι η εποχικοί πυροσβέστες, για εμάς προσωπικά, είναι ήρωες, όπως και όλοι οι υπόλοιποι πυροσβέστες, επιτελούν τα καθήκοντά τους και φέτος το καλοκαίρι θα έχουμε βαρύ φορτίο, όπως κάθε καλοκαίρι και για εμάς προσωπικά θα πρέπει αντιμετωπίζονται έτσι από την Ελληνική Πολιτεία και όχι με τον τρόπο που αντιμετωπίστηκαν τον περσινό Οκτώβριο, με καταστολή και με βίαιο τρόπο. Για μας είναι απαραίτητο, κάποια στιγμή, αυτούς τους ανθρώπους να τους αντιμετωπίσουμε όπως τους αξίζει.

Σε γενικές γραμμές, το νομοσχέδιο έχει κάποια κενά, δεν έχει κλείσει κάποια θέματα, επίσης για την εκπαίδευση των αστυνομικών, ναι, να υπάρχει επιμόρφωση, να υπάρχουν μεταπτυχιακά, εμείς θέλουμε ο αστυνομικός να είναι μορφωμένος, πράγματι, όμως, θα θέλαμε να δούμε λίγο το θέμα των διδασκόντων. Ξέρετε, για μας προσωπικά, θα πρέπει να υπάρξει πρόσληψη ατόμων που να έχουν διδακτορικό. Υπάρχουν πάρα πολλοί κάτοχοι διδακτορικού και όχι να προσληφθούν για αυτό άτομα με μεταπτυχιακό ή σε μη-μεταπτυχιακό. Δεν υποτιμώ αυτούς που δεν έχουν διδακτορικό, όμως, για εμάς προσωπικά, ένας που έχει διδακτορικό, έχει πολύ καλύτερη επάρκεια διδασκαλίας στις Σχολές της Αστυνομίας.

  Θέλω να πω ότι είναι κάποια ζητήματα τα οποία, δυστυχώς, τα αφήνει κενά το νομοσχέδιο σε άλλα ζητήματα προσπαθεί να κάνει μεν κάτι αλλά δεν το επιτελεί, το αφήνει ημιτελές και γενικότερα μας αφήνει μια εντύπωση ότι ναι μεν θέλει να γίνει κάτι σε θετική κατεύθυνση όμως μένει στο κενό. Θέλει κάποια συμπληρώματα, κάποιες πινελιές να το πω έτσι.

Εμείς θα επιφυλαχθούμε για την Ολομέλεια θα τοποθετηθούμε εκεί, θα καταθέσουμε και προτάσεις για την Αστυνομία γραπτές, γιατί εμείς δεν θέλουμε να κάνουμε μόνο κριτική θέλουμε να κάνουμε και προτάσεις, και θα προσπαθήσουμε να κάνουμε για το Σωφρονιστικό Σύστημα κάποιες προτάσεις. Βασικά να τις λάβει υπ’ όψιν το Υπουργείο γιατί ξέρετε, για εμείς πιστεύουμε ότι θα πρέπει η αντιπολίτευση να κάνει και προτάσεις όχι μόνο να κάνει μια στείρα κριτική και να λέει «δεν μου αρέσει αυτό και δεν μου αρέσει αυτό», να κάνουμε προτάσεις να δούμε πως μπορούμε να λύσουμε το θέμα. Διότι το θέμα της αστυνόμευσης είναι πάρα πολύ σοβαρό και πρέπει να επιλυθεί.

 Σήμερα, δυστυχώς η Ελλάδα μαστίζεται από εγκληματικότητα, σε μια Ελλάδα δυστυχώς που έχουμε και εισαγόμενη εγκληματικότητα σε πολύ μεγάλο βαθμό, θα πρέπει εμείς να λύσουμε τα ζητήματα και άμεσα. Και επίσης, θα πρέπει η Αστυνομία όπως είπα να είναι δίπλα στον πολίτη, να την εμπιστεύεται ο πολίτης και να μην είναι εναντίον του. Εμείς σ΄ αυτή την Αστυνομία πιστεύουμε.

Για τα υπόλοιπα θα τοποθετηθούμε στην Ολομέλεια.

 **ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών):** Τον λόγο έχει ο κ. Βορίδης.

 **ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Μετανάστευσης και Ασύλου):**  Θα καταθέσουμε μια νομοτεχνική, η οποία αφορά το άρθρο 205. Το άρθρο 205 έχει τρεις παραγράφους και διαγράφουμε τη δεύτερη παράγραφο. Οι παράγραφοι του άρθρου 205 αφορούν ουσιαστικά παρατάσεις προθεσμιών. Στην παράγραφο 1, υπάρχει μία παράταση της προθεσμίας που αφορά στην διαδικασία μετάκλησης πολιτών τρίτων χωρών για απασχόληση στην αγροτική οικονομία. Εδώ παρατείνουμε και διατηρείται ουσιαστικά το καθεστώς το οποίο έχει προβλεφθεί ήδη από το 2021 και την παρατείνουμε μέχρι 31/9/2025.

 Αυτή που διαγράφεται είναι μία προθεσμία για τη χορήγηση νέου τύπου άδειας διαμονής που έχει λήξει με βάση τις προβλεπόμενες διατάξεις. Υπήρχε η δυνατότητα υποβολής συγκεκριμένης αιτήσεως μέχρι 31/12, εδώ που προβλεπόταν οι παράγραφοι μέχρι 30/9, αυτή διαγράφουμε. Και τη διαγράφουμε, γιατί θέλω να σκεφτώ αν υπάρχει αναγκαιότητα όντως μιας τέτοιας παράτασης, και σε κάθε περίπτωση, αυτή η παράταση εάν τελικώς αποφασίσω να τη δώσω θα πρέπει να συνδεθεί με περιοριστικότερες πολιτικές αντιμετώπισης της παράνομης μετανάστευσης από τούδε. Επομένως, θα έρθει συνδυαστικά, αν αποφασίσω τελικά να τη φέρω, προκειμένου να εναρμονιστεί με την γενικότερη πολιτική μας για την αντιμετώπιση παράνομης μετανάστευσης.

Η 3η παράγραφος που πάλι είναι μια παράταση, διατηρείται και αυτή είναι πιο τεχνική έχει να κάνει κυρίως με πράξεις παραχώρησης ακινήτων του δημοσίου σε δομές για τις ανάγκες στέγασης των πολιτικών που ασκούνται σε Κέντρα Υποδοχής Ταυτοποίησης σε ελεγχόμενες δομές και σε κλειστές ελεγχόμενες δομές. Αυτή διατηρείται.

Άρα, εκείνο το οποίο κάνουμε είναι ότι διαγράφουμε την παράγραφο 2 του άρθρου 205.

 **ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών):** Το λόγο έχει ο κ. Λαμπρόπουλος.

 **ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη):**  Θέλω, εν πρώτοις, να ευχαριστήσω τους συναδέλφους όλων των κομμάτων, γιατί έγινε μια εποικοδομητική συζήτηση υψηλού επιπέδου αντάξιο της σημασίας και της σπουδαιότητας του νομοσχεδίου. Οι παρατηρήσεις σας, αγαπητοί μου συνάδελφοι, σημειώθηκαν και εγώ και οι συνεργάτες σημειώναμε και οι προτάσεις σας όχι μόνο σημειώνονται, είναι δεκτές και χρήσιμες. Το είπα και προχθές.

Αύριο, στην Ολομέλεια, αφού γίνει η σχετική επεξεργασία σήμερα, αύριο, στην Ολομέλεια, ο Υπουργός, όλη η πολιτική ηγεσία, θα είμαστε εδώ και θα γίνει πιστεύω και εκεί μια εποικοδομητική συζήτηση, για να νομοθετήσουμε και να δώσουμε στην κοινωνία ένα σχέδιο, έναν νόμο ο οποίος θα είναι πιο χρήσιμος, πιο αποδοτικός, πιο αποτελεσματικός, πιο ωφέλιμος.

Ο κ. Χρυσοχοΐδης, θέλω να απαντήσω με δύο κουβέντες, έγινε μια συζήτηση στην επίκαιρη, όπου ούτε ο χρόνος τηρήθηκε και όπου ειπώθηκαν επιχειρήματα και από τις δύο πλευρές και από την κυρία Κωνσταντοπούλου και ο κ. Χρυσοχοΐδης απάντησε, και έδωσε πολλές κρίσιμες απαντήσεις, θετικές στα πλαίσια της δημοκρατίας και της συνεννόησης και κάλεσε την κυρία Κωνσταντοπούλου ακόμα και προτάσεις να φέρει.

Νομίζω και εγώ, έτσι, ως νέος στη θέση αυτή, έφυγα αυτή τη μέρα από τη Βουλή με μια ικανοποίηση, γιατί είδα ότι έγινε μια επίκαιρη που ενέπνεε όχι, απλώς εκατέρωθεν σεβασμό, αλλά και διάθεση για περαιτέρω συνεννόηση. Ας το πάμε έτσι, θα έχουμε θετικότερο αποτέλεσμα, γιατί όλοι μας ενδιαφερόμαστε για να έχουμε καλύτερη ασφάλεια, καλύτερη Αστυνομία, να λειτουργεί η Δημοκρατία μας όσο το δυνατόν καλύτερα, το τέλειο να το επιδιώκουμε και να το στοχεύουμε πάντα.

 Θέλω, όμως, επιπλέον να κάνω και δύο παρατηρήσεις όσον αναφορά τα καταγγελλόμενα περιστατικά βίας. Όταν καταγγέλλονται περιστατικά βίας, το έχει πει και ο Υπουργός πάρα πολλές φορές, είναι πολιτική του Υπουργείου, είναι η πολιτική της Κυβέρνησης, όταν καταγγέλλονται περιστατικά βίας από αστυνομικούς, ερευνώνται πάραυτα, ερευνώνται, αποδίδονται ευθύνες, αποδίδονται κατηγορίες, η Δικαιοσύνη έχει και τον τελευταίο λόγο, είμαστε ξεκάθαροι.

 Στο δεύτερο μεγάλο θέμα της ενδοοικογενειακής βίας, μην αδικείτε την Κυβέρνηση, το Υπουργείο και προσωπικά τον κ . Χρυσοχοΐδη, που έχει κάνει μια θαυμάσια δουλειά. Εγώ, επαναλαμβάνω, εχθές πήγα στο Υπουργείο, αλλά και ως βουλευτής και ως πολίτης και τώρα, που ενημερώνομαι, βλέπω ότι έχει γίνει μια θαυμάσια δουλειά. Σώζονται καθημερινά κόσμος, γυναίκες από τις παρεμβάσεις της Πολιτείας και της Αστυνομίας, οδηγούνται αυτοί που ασκούν βία στις φυλακές, οδηγούνται στη δικαιοσύνη. Γίνεται μια πολύ καλή δουλειά και εδώ θέλουμε συνεννόηση και εδώ χρειάζεται συνεννόηση και εδώ χρειαζόμαστε προτάσεις. Οι ιδέες και οι προτάσεις είναι πάντα χρήσιμες και ο κ. Χρυσοχοΐδης κι εγώ και όλο το Υπουργείο, είμαστε ανοιχτοί και θέλουμε αυτή τη συνεννόηση. Κύριε Πρόεδρε, να καταθέσω και τη νομοθετική ρύθμιση, η οποία είναι πολύ χρήσιμη για τους αγρότες μας.

**ΠΑΝΑΓΗΣ ΚΑΠΠΑΤΟΣ (Προεδρεύων των Επίτροπων):** Κυρίες και κύριοι συνάδελφοι, ολοκληρώθηκε η διαδικασία στις Επιτροπές του νομοσχεδίου του Υπουργείου Προστασίας του Πολίτη «Αναδιοργάνωση της δομής της Ελληνικής Αστυνομίας και αναβάθμιση της εκπαίδευσης του ένστολου προσωπικού της - Εκσυγχρονισμός του θεσμού της ηλεκτρονικής επιτήρησης υποδίκων, καταδίκων και κρατουμένων σε άδεια - Ρύθμιση θεμάτων κρατουμένων στα σωφρονιστικά καταστήματα και άλλες διατάξεις.

 Πριν προχωρήσουμε στην ψηφοφορία έπι των άρθρων και επί του συνόλου, ανακεφαλαιώνουμε με τις θέσεις των κομμάτων έπι της αρχής:

 Ο Εισηγητής της Πλειοψηφίας, κ. Ευστάθιος Κωνσταντινίδης, ψήφισε «υπέρ».

 Ο Εισηγητής της Μειοψηφίας, κ. Γεώργιος Μουλκιώτης, δήλωσε «επιφύλαξη».

 Ο Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ - ΠΡΟΟΔΕΥΤΙΚΗ ΣΥΜΜΑΧΙΑ», κ. Κωνσταντίνος Μπάρκας, δήλωσε «επιφύλαξη».

Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κ. Βασίλειος Γραμμένος, δήλωσε «επιφύλαξη».

 Ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Παπαναστάσης, είχε ψηφίσει «κατά».

 Ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», κ. Αθανάσιος (Νάσος) Ηλιόπουλος, «κατά».

 Η Ειδική Αγορήτρια της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘’ΝΙΚΗ’’», κυρία Ασπασία Κουρουπάκη, δήλωσε «επιφύλαξη».

 Η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ», Ελένη Καραγεωργοπούλου, δήλωσε «επιφύλαξη».

Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Πέτρος Δημητριάδης, δήλωσε «επιφύλαξη».

Στο σημείο αυτό, ερωτάται η Επιτροπή αν γίνονται δεκτά τα άρθρα 1 έως 204 και 206 έως 212, ως έχουν;

Δεκτά, κατά πλειοψηφία.

Ερωτάται η Επιτροπή εάν γίνεται δεκτό το άρθρο 205 του σχεδίου νόμου, όπως τροποποιήθηκε από τον παριστάμενο Υπουργό;

Δεκτό, κατά πλειοψηφία.

Ερωτάται η Επιτροπή εάν γίνεται δεκτό το ακροτελεύτιο άρθρο;

Γίνεται δεκτό και το ακροτελεύτιο άρθρο.

Ερωτάται η Επιτροπή αν το σχέδιο νόμου γίνεται δεκτό και στο σύνολό του;

Δεκτό, κατά πλειοψηφία.

Συνεπώς, το σχέδιο νόμου του Υπουργείου Προστασίας του Πολίτη «Αναδιοργάνωση της δομής της Ελληνικής Αστυνομίας και αναβάθμιση της εκπαίδευσης του ένστολου προσωπικού της – Εκσυγχρονισμός του θεσμού της ηλεκτρονικής επιτήρησης υπόδικων, κατάδικων και κρατούμενων σε άδεια – Ρύθμιση θεμάτων κρατούμενων σε σωφρονιστικά καταστήματα και άλλες διατάξεις» γίνεται δεκτό, επί της αρχής, επί των άρθρων και στο σύνολό του, όπως τροποποιήθηκε, κατά πλειοψηφία.

Στο σημείο αυτό γίνεται η γ’ ανάγνωση των καταλόγων των μελών των Επιτροπών.

Παρόντες από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης ήταν οι Βουλευτές, κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Λυτρίβη Ιωάννα, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Συρεγγέλα Μαρία, Γκολιδάκης Διαμαντής, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Χατζηιωαννίδου Μαρία - Νεφέλη, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Ακτύπης Διονύσιος, Χρυσομάλλης Μιλτιάδης, Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Οικονόμου Ιωάννης (Γιάννης), Πλεύρης Αθανάσιος (Θάνος), Κατσανιώτης Ανδρέας, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα Έλενα, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Ψυχογιός Γεώργιος, Μανωλάκου Διαμάντω, Μεταξάς Βασίλειος, Δελής Ιωάννης, Συντυχάκης Εμμανουήλ, Χήτας Κωνσταντίνος, Ηλιόπουλος Αθανάσιος (Νάσος), Κουρουπάκη Ασπασία, Καραγεωργοπούλου Ελένη, Δημητριάδης Πέτρος, Βαλτογιάννης Διονύσιος και Σαρακιώτης Ιωάννης.

 Από την Ειδική Μόνιμη Επιτροπή Σωφρονιστικού Συστήματος και Λοιπών Δομών Εγκλεισμού Κρατουμένων, παρόντες ήταν οι Βουλευτές, κ.κ. Καββαδάς Αθανάσιος, Σκόνδρα Ασημίνα, Καζάνη Αικατερίνη και Οικονομόπουλος Τάσος.

Τέλος και περί ώρα 12.05΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΠΑΝΑΓΗΣ ΚΑΠΠΑΤΟΣ**